[pic] | AN COIMISIÚN EORPACH |

An Bhruiséil 4.10.2010

COIM(2010) 542 leagan deireanach

2010/0271 (COD)

Togra le haghaidh

RIALACHÁIN Ó PHARLAIMINT NA hEORPA AGUS ÓN gCOMHAIRLE

Rialachán (AE) Uimh. .../2010 ó Pharlaimint na hEorpa agus ón gComhairle maidir le feithiclí dhá nó trí roth agus cuadrothair a fhormheas agus faireachas margaidh a dhéanamh orthu

(Téacs atá ábhartha maidir leis an LEE)

EN

{SEC(2010) 1151}{SEC(2010) 1152}

MEABHRÁN MÍNIÚCHÁIN

1. Comhthéacs an togra

- Forais agus cuspóirí an togra

Cuimsíonn an téarma 'feithiclí de chatagóir L' raon leathan cineálacha feithiclí dhá, trí agus ceithre roth, e.g. móipéid dhá agus trí roth, gluaisrothair dhá agus trí roth agus gluaisrothair le taobhcharranna. Samplaí d'fheithiclí ceithre roth, ar a dtugtar 'cuadrothair' freisin, is ea cuaid agus mioncharranna.

Is i dTreoir 2002/24/CE1 ó Pharlaimint na hEorpa agus ón gComhairle (an Treoir Réime) atá na ceanglais chineálcheadaithe maidir le feithiclí nua de chatagóir L leagtha amach faoi láthair. Ina theannta sin, tá ceanglais theicniúla mhionsonraithe maidir le feithiclí de chatagóir L le fáil i sraith Treoracha dá dtagraítear sa Treoir Réime.

Tá an Coimisiún tar éis roinnt mórábhar imní a shainaithint a bhaineann leis na forálacha reatha maidir le cineálcheadú feithiclí nua de chatagóir L agus ní mór aghaidh a thabhairt orthu: – castacht an chreata dlí faoi mar atá sé faoi láthair; – leibhéal astaíochtaí agus an cion méadaitheach d'astaíochtaí iomláin ó iompar de bhóthar (iomlán atá ag laghdú) atá sa leibhéal sin; – gnéithe de shábháilteacht fheidhmiúil feithiclí, ar gnéithe iad a bhaineann le ceanglais chineálcheadaithe; – gan creat dlí a bheith ann le haghaidh feithiclí ar a bhfuil teicneolaíochtaí feistithe; – díol agus clárú feithiclí, córas, comhpháirteanna nó aonad teicniúil ar leith áirithe a allmhairítear isteach i margadh an AE agus nach gcomhlíonann na ceanglais reatha maidir le cineálcheadú i dtaca le sábháilteacht fheidhmiúil agus/nó cosaint an chomhshaoil. |

Forálacha atá ann cheana i réimse an togra Treoir Réime 2002/24/EC[1] ó Pharlaimint na hEorpa agus ón gComhairle. Treoracha: 93/14/CEE[2] 93/30/CEE[3] 93/33/CEE[4] 93/93/CEE[5] 95/1/CE[6] 97/24/CE[7] 2000/7/CE[8] 2002/51/CE[9] 2009/62/CE[10] 2009/67/CE[11] 2009/78/CE[12] 2009/79/CE[13] 2009/80/CE[14] 2009/139/CE[15] Pléitear leis an reachtaíocht maidir le cineálcheadú sa tionscnamh polaitiúil 'CARS 21'[16]. Seoladh an tionscnamh in 2005 chun athbhreithniú rialála agus beartais a dhéanamh ar earnáil na ngluaisteán féachaint comhairle a chur ar an gCoimisiún maidir le roghanna beartais a dhéanamh. Ceann de na cúiseanna a bhí le bunú CARS 21 is ea gur chuir geallsealbhóirí thionscal na ngluaisteán in iúl go raibh costas carnach an rialála ag imirt drochthionchair ar iomaíochas na hearnála agus go raibh feithiclí róchostasach gan chall dá thoradh sin. I dTuarascáil Deiridh CARS 21[17] thángthas ar an gconclúid gur cheart an chuid is mó den reachtaíocht atá i bhfeidhm faoi láthair a choimeád chun saoránaigh agus an comhshaol a chosaint ach gur cheart, mar sin féin, an creat rialála a shimpliú agus féachaint leis na ceanglais atá ann a chomhchuibhiú ar bhonn idirnáisiúnta. Tá an simpliú sin beartaithe sa dara tuarascáil ón gCoimisiún ar dhul chun cinn maidir leis an straitéis chun cúrsaí rialála a shimpliú (Commission second progress report on the strategy for simplifying the regulatory environment)[18]. Ba cheart gach tionscnamh nua a bheith ag luí leis an straitéis sin. I gcomhréir leis an straitéis Eorpach maidir le caighdeán an aeir[19], neartaigh an AE arís is arís eile na rialacha maidir le hastaíochtaí ó mhótarfheithiclí, i gcás hidreacarbón, aonocsaíde carbóin, ocsaíd de nítrigine agus ábhair cháithnínigh go háirithe. Is amhlaidh a bheidh i gcás an togra seo le haghaidh creata rialála le haghaidh feithiclí de chatagóir L freisin. Tá na bearta cineálcheadaithe sa chreat dlí seo i gcomhréir leis an bPlean Gníomhaíochta Eorpach maidir le Sábháilteacht ar Bhóithre 2011–2020 agus leis an gCairt Eorpach maidir le Sábháilteacht ar Bhóithre 2000-2010[20]. Ceann na haidhmeanna a bhí sa chairt sin ná líon na marbh i dtaismí bóthair a laghdú le 50 % faoin mbliain 2010. Ar an drochuair, dream leochaileach atá i lucht úsáidte feithiclí de chatagóir L agus as measc úsáideoirí uile na mbóithre, is iadsan is minic a fhaigheann bás agus a ghortaítear. Ar deireadh, tá ionchorpraithe sa togra seo roinnt forálacha as Cinneadh Uimh. 768/2008/CE ó Pharlaimint na hEorpa agus ón gComhairle[21] maidir le comhchreat le haghaidh margú táirgí, chun cur chun feidhme agus forfheidhmiúcháin an Rialacháin nua a fheabhsú. Sonraítear na freagrachtaí atá ar oibreoirí eacnamaíocha sa slabhra soláthair agus ar na húdaráis éagsúla um fhaireachas margaidh, go háirithe a fhad a bhaineann le hiarfhaireachas margaidh agus rialú ar tháirgí a thagann isteach san Aontas. Ina theannta sin, cuireadh feabhas ar na ceanglais maidir le comhlachtaí agus eagraíochtaí a bhféadfaidh na Ballstáit roinnt cúraimí measúnaithe i leith feithiclí, córas, comhpháirteanna nó aonad teicniúil ar leith a dtarmligean chucu féachaint cothromaíocht a áirithiú agus saobhadh iomaíochta a sheachaint a d'fhéadfadh a bheith de thoradh ar leibhéil éagsúla déine agus feidhmíochta a bheith á gcur i bhfeidhm ag na heagraíochtaí tríú páirtí agus feithiclí, córais, comhpháirteanna nó aonaid theicniúla ar leith a bhfuil cineálcheadú á iarraidh dóibh á gcur faoi thástáil, cigireacht agus measúnú. |

2. COMHAIRLIÚCHÁN LEIS NA PÁIRTITHE LEASMHARA AGUS MEASÚNÚ IARMHARTA |

Comhairliúchán leis na páirtithe leasmhara Sheol an Coimisiún Eorpach comhairliúchán poiblí chun tuairimí na bpáirtithe leasmhara a bhailiú maidir lena mholtaí i leith reachtaíochta nua maidir le feithiclí de chatagóir L a fhormheas. Foilsíodh doiciméad comhairliúcháin[22] chun roinnt faisnéise cúlra a sholáthar agus chun tuairimí a iarraidh i leith an chreata nua atá ceaptha lena chur in áit an chreata reatha reachtaíochta. Sa chomhairliúchán poiblí díríodh ar na dreamanna a ndéanfadh an creat nua reachtaíochta an difear is mó dóibh, dreamanna ar nós údaráis chineálcheadaithe na mBallstát, monaróirí, soláthróirí agus tomhaltóirí. Foilsíodh i mBéarla, i bhFraincis agus i nGearmáinis é ar shuíomh gréasáin a cruthaíodh go sonrach dó. Thug an Coimisiún admháil i leith gach freagra a fuarthas i dtaca leis an gcomhairliúchán agus cuireadh na freagraí sin ar fáil don phobal[23]. |

Modhanna comhairliúcháin, na príomhearnálacha ar díríodh orthu agus próifíl ghinearálta na bhfreagróirí Agus an togra á fhorbairt ag an gCoimisiún, chuaigh sé i gcomhairle leis na páirtithe leasmhara ar roinnt bealaí: Idir an 22 Nollag 2008 agus an 27 Feabhra 2009 a reachtáladh an comhairliúchán poiblí agus pléadh gnéithe den togra a d'fhéadfadh a bheith conspóideach lena linn. Fuarthas aighneachtaí ó na Ballstáit, ón lucht tionscail a mhonaraíonn feithiclí de chatagóir L agus comhpháirteanna na bhfeithiclí sin, ó eagraíochtaí iompair, ó eagraíochtaí tomhaltóirí, ó eagraíochtaí neamhrialtasacha agus ó shaoránaigh aonair. Pléadh na gnéithe éagsúla den dréacht-togra i roinnt cruinnithe de Mheitheal an Choimisiúin Eorpaigh[24] maidir le feithiclí de chatagóir L. Ar deireadh, reáchtáladh roinnt mhaith cruinnithe le geallsealbhóirí aonair ina raibh deis acu a gcuid tuairimí a chur in iúl go neamhbhalbh. |

Achoimre ar na freagraí agus conas mar a cuireadh san áireamh iad Fuair an Coimisiún Eorpach 57 freagra ar an gcomhairliúchán idirlín. Tharraing na geallsealbhóirí roinnt ceisteanna aníos. Rinneadh achoimre ar thorthaí an chomhairliúcháin phoiblí i dtuarascáil[25] agus cuireadh i láthair agus pléadh iad an 29 Meitheamh 2009 ag cruinniú de Mheitheal an Choimisiúin Eorpaigh maidir le feithiclí de chatagóir L; iarradh ar na geallsealbhóirí a dtuairimí a chur in iúl. Sa mheasúnú iarmharta a ghabhann leis an togra seo tá cuntas ar na ceisteanna a tarraingíodh aníos agus tá plé ar an gcaoi ar cuireadh san áireamh iad. |

Measúnú iarmharta I gcás gach ceann de phríomhghnéithe an togra, rinneadh anailís ar roghanna éagsúla trí na buntáistí agus na míbhuntáistí eacnamaíocha, comhshaoil, sábháilteachta agus sóisialta a d'fhéadfadh a bheith ag baint leo a liostú. Rinneadh idir ghnéithe cáilíochtúla agus ghnéithe cainníochtúla a chur san áireamh san anailís. Ina dhiaidh sin, cuireadh na roghanna éagsúla i gcomparáid agus sainaithníodh rogha amháin nó péire rogha mar roghanna tosaíochta agus cuireadh síos orthu. Is iad na roghanna sin is bunús leis an gCreat Rialacháin nua seo. Rinne an Bord um Measúnú Iarmharta grinnscrúdú ar an dréacht-tuarascáil agus cuireadh moltaí an Bhoird san áireamh sa tuarascáil deiridh a oiread ab fhéidir. Tá tuairim an Bhoird um Measúnú Iarmharta i leith na tuarascála á foilsiú ar aon uain leis an togra seo, mar aon leis an Measúnú Iarmharta agus lena achoimre feidhmiúcháin. 3. EILIMINTÍ DLÍ AN TOGRA BUNÚS DLÍ Is é Airteagal 114 den Chonradh ar Fheidhmiú an Aontais Eorpaigh bunús dlí an togra seo. Prionsabal na coimhdeachta Sular bunaíodh cineálcheadú AE d'fheithiclí de chatagóir L, bhí caighdeáin i bhfeidhm ar leibhéal na mBallstát. Ba mhinic nárbh ionann an reachtaíocht a ghlac na Ballstáit agus bhíodh ar mhonaróirí a bhíodh ag díol feithiclí, córas, comhpháirteanna agus aonad teicniúil ar leith i roinnt margaí éagsúla an táirgeacht agus an tástáil a athrú de réir an Bhallstáit a raibh siad ceaptha lena aghaidh, próiseas a bhí costasach agus fadálach. Dá bhrí sin, bac ar thrádáil a bhí sna rialacha éagsúla náisiúnta sin agus ba rud é a d'imir drochthionchar ar bhunú agus ar fheidhmiú an mhargaidh inmheánaigh. Ba ghá, dá bhrí sin, treoracha a ghlacadh ar leibhéal an AE, go háirithe chun déileáil le cúiseanna imní a bhí ann ar fud an AE maidir le cúrsaí sábháilteachta agus drochthionchar an truaillithe aeir ar an gcomhshaol. Féadann na Ballstáit féin leibhéil arda astaíochtaí a shrianadh ar bhonn áitiúil sna cathracha trí bhearta a dhéanamh, ach is fadhb trasteorann astaíochtaí ina n-iomláine. Ní féidir dul i ngleic leis an gcúis sin imní ach le bearta comhchuibhithe a bheadh bailí ar fud an AE. Is chuige sin a ceapadh Creat Réime 2002/24/CE1 (a bunaíodh ar Airteagal 95 den Chonradh ag bunú an Chomhphobail Eorpaigh) agus is é ab aidhm dó margadh inmheánach a bhunú agus ardleibhéal cosanta sláinte, sábháilteachta agus comhshaoil á áirithiú. Tá an méid sin fós bailí sa lá atá inniu ann agus tá gá le bearta de chuid an AE chun ilroinnt an mhargaidh inmheánaigh a sheachaint agus chun leibhéal ard comhionann cosanta ar fud na hEorpa a áirithiú. Buntáiste eile a bhainfidh le reachtaíocht de chuid an AE is ea go bhféadfaidh monaróirí tairbhe a bhaint as barainneachtaí scála a bhuí le ceanglais chomhchuibhithe dlí: mar shampla, beidh feithiclí, córais, comhpháirteanna agus aonaid theicniúla ar leith oiriúnach do mhargadh na hEorpa ina iomláine agus ní bheidh aon ghá le cineálcheadú náisiúnta i ngach uile Bhallstát. Ina theannta sin, má chuirtear an creat reatha dlí in oiriúint do dhul chun cinn teicniúil áiritheofar cothromaíocht do mhonaróirí ó thaobh teicneolaíochta nua de. Bainfidh tomhaltóirí tairbhe as feithiclí, córais, comhpháirteanna nó aonaid theicniúla ar leith níos saoire toisc go mbrúfaidh iomaíocht uile AE praghsanna síos. Ar deireadh, má neartaítear na bearta um fhaireachas margaidh cuideoidh sé sin lena áirithiú go mbeidh na rialacha céanna i bhfeidhm maidir le gach monaróir a dhíolann feithiclí, córais, comhpháirteanna nó aonaid theicniúla ar leith ar mhargadh an AE, nó atá freagrach as a gcur i seirbhís, agus lena áirithiú go mbeidh na ceanglais chineálcheadaithe maidir leis an gcomhshaol agus maidir le sábháilteacht feithiclí éifeachtach go fírinneach. Prionsabal na comhréireachta Comhlíonann an togra seo prionsabal na comhréireachta toisc nach dtéann sé thar a bhfuil gá leis chun dea-fheidhmiú an mhargaidh inmheánaigh a áirithiú agus foráil a dhéanamh ag an am céanna d'ardleibhéal sábháilteachta poiblí agus d'ardleibhéal cosanta comhshaoil. Rogha na n-ionstraimí Meastar gurb iomchuí Creat-Rialachán a úsáid toisc go gcinntíonn sé mar is gá go gcomhlíonfar na ceanglais gan gá lena dtrasuí i reachtaíocht na mBallstát. Úsáidtear 'cur chuige roinnt leibhéal' sa togra seo, rud a tugadh isteach den chéad uair ar iarratas ó Pharlaimint na hEorpa agus a úsáidtear i gcineálacha eile reachtaíochta i réimse an chineálcheadaithe AE ar mhótarfheithiclí. Sa chur chuige sin tá trí chéim san fhoráil a dhéantar do ghníomh reachtaíochta: déanann Parlaimint na hEorpa agus an Chomhairle na forálacha bunúsacha agus an raon feidhme a leagan síos i rialachán arna bhunú ar Airteagal 114 den Chonradh ar Fheidhmiú an Aontais Eorpaigh i gcomhréir leis an ngnáthnós imeachta reachtach. déantar na sonraíochtaí teicniúla a bhaineann leis na forálacha bunúsacha a leagan síos i dtrí cinn de ghníomhartha tarmligthe (Airteagal 290) arna nglacadh tríd an nós imeachta coiste: (1) Rialachán maidir le ceanglais i leith feidhmíochta comhshaoil agus tiomána: comhoiriúnacht leictreamaighnéadach; nósanna imeachta maidir le tástálacha comhshaoil a bhaineann le hastaíochtaí sceite, astaíochtaí galaithe, astaíochtaí gás ceaptha teasa agus ídiú breosla; uasluas dearaidh an innill, uas-chasmhóimint, agus uas-ghlanchumhacht innill; fuaim. (2) Rialachán maidir le ceanglais i leith sábháilteachta feidhmiúla feithicle agus i leith ábhar bainteach: feistí rabhaidh inchloiste; coscánú, lena n-áirítear córais choscánaithe frithghlasa agus córais chomhcheangailte choscánaithe; sábháilteacht leictreach; struchtúir chosanta ag tosach agus ag cúl na feithicle; gloiniú, cuimilteoirí agus niteoirí gaothscátha, agus feistí dí-oighrithe agus dínéalaithe; sainaithint rialaitheoirí, nodchomharthaí agus táscairí; feistí soilsiúcháin agus solaschomharthaíochta a shuiteáil; infheictheacht ar gcúl; criosanna sábhála agus pointí ancaireachta criosanna sábhála; boinn; cosaint do dhaoine atá i bhfeithicil, lena n-áirítear feistis inmheánacha, ceannbhaic agus doirse na feithicle; luas feithicle a theorannú sa dearadh; sláine struchtúr na feithicle. (3) Rialachán maidir le ceanglais i leith tógála feithicle: bearta i gcoinne cur isteach; feistí cúplála agus forbhaill; feistí chun úsáid neamhúdaraithe a chosc; starráin sheachtracha; stóráil breosla; ardáin lódála; maiseanna agus toisí; diagnóisic ar bord; áiteanna do phaisinéirí greim láimhe a bhreith agus tacaí do chosa an phaisinéara; faisnéis faoi dheisiú agus faoi chothabháil; spás chun an pláta clárúcháin chúil a fheistiú; seastáin; marcanna reachtúla. Déantar na forálacha riaracháin amhail an doiciméad faisnéise, sainmhínithe an deimhnithe ar chineálcheadú, an deimhniú comhréireachta agus na ceanglais maidir le comhréireacht táirgeachta, etc. a leagan amach i ngníomh cur chun feidhme (Airteagal 291). 4. IMPLEACHTAÍ BUISÉADACHA Níl aon impleacht ag an togra seo le haghaidh Creat-Rialacháin do bhuiséad an AE a fhad a bhaineann leis an gcéad dá chéim de laghdú astaíochtaí (Euro 4 agus 5 i gcás gluaisrothar, Euro 3 agus 4 i gcás gach catagóir eile feithicle de chatagóir L). Sa tríú céim beidh Euro 6 i gcás gluaisrothar agus Euro 5 i gcás gach catagóir eile feithicle de chatagóir L (móipéid, trírothaigh agus cuadrothair). Tá na teorainneacha sin coibhéiseach i dtéarmaí absalóideacha leis na teorainneacha astaíochtaí do charranna paisinéara in Euro 5. Tá staidéar breise ar thionchar ar an gcomhshaol beartaithe chun éifeachtaí gearrthéarma céimeanna Euro 3, 4, agus 5 a chinneadh agus chun a chinneadh an bhfuil céim Euro 6 feiliúnach laistigh den spriocdháta atá leagtha síos. Cuirfear an staidéar i gcrích le linn 2016–2017 agus maoineofar as buiséad an Choimisiúin é. 5. FAISNÉIS BHREISE Ábhar a bhaineann leis an Limistéar Eorpach Eacnamaíoch atá sa ghníomh atá beartaithe agus ba cheart, dá bhrí sin, an LEE a chuimsiú ann. |

2010/0271 (COD)

Togra le haghaidh

RIALACHÁIN Ó PHARLAIMINT NA hEORPA AGUS ÓN gCOMHAIRLE

Rialachán (AE) Uimh. .../2010 ó Pharlaimint na hEorpa agus ón gComhairle maidir le feithiclí dhá nó trí roth agus cuadrothair a fhormheas agus faireachas margaidh a dhéanamh orthu

(Téacs atá ábhartha maidir leis an LEE)

TÁ PARLAIMINT NA hEORPA AGUS COMHAIRLE AN AONTAIS EORPAIGH,

Ag féachaint don Chonradh ar Fheidhmiú an Aontais Eorpaigh, agus go háirithe Airteagal 114 de,

Ag féachaint don togra ón gCoimisiún Eorpach,

Tar éis dóibh an dréachtghníomh reachtach a chur chuig na Parlaimintí náisiúnta,

Ag féachaint don tuairim ó Choiste Eacnamaíoch agus Sóisialta na hEorpa[26],

Ag féachaint don tuairim ó Choiste na Réigiún[27]

Ag gníomhú dóibh i gcomhréir leis an ngnáthnós imeachta reachtach,

De bharr an méid seo a leanas:

1. Is éard atá sa mhargadh inmheánach limistéar gan teorainneacha inmheánacha ina gcaithfear saorghluaiseacht earraí, daoine, seirbhísí agus caipitil a áirithiú. Chun na críche sin, bunaíodh córas cuimsitheach cineálcheadaithe CE i gcomhair feithiclí dhá nó trí roth le Treoir 2002/24/CE ó Pharlaimint na hEorpa agus ón gComhairle an 18 Márta 2002 maidir le feithiclí den sórt sin a chineálcheadú121. Ba cheart feidhm a bheith ag na prionsabail sin i gcónaí maidir leis an Rialachán seo agus maidir lena ghníomhartha tarmligthe agus a ghníomhartha cur chun feidhme.

2. Is é is aidhm don chóras cineálcheadaithe é a chur ar chumas na mBallstát deimhniú go ndearnadh na seiceálacha dá bhforáiltear sa Rialachán seo, ina ghníomhartha tarmligthe agus ina ghníomhartha cur chun feidhme, go ndearnadh iad ar gach cineál feithicle agus go bhfuair monaróir na bhfeithiclí sin deimhniú ar chineálchéadú. Ina theannta sin, cuireann an córas oibleagáid ar mhonaróirí deimhniú comhréireachta a eisiúint do gach feithicle arna monarú i gcomhréir leis an gcineálcheadú. Nuair a ghabhann deimhniú den sórt sin le feithicil, féadtar í a dhíol agus a chlárú lena húsáid ar fud an Aontais.

3. Is é is aidhm don Rialachán seo rialacha comhchuibhithe a leagan síos maidir le formheas feithiclí de chatagóir L, d'fhonn feidhmiú an mhargaidh inmheánaigh a áirithiú. Is é is feithiclí de chatagóir L ann feithiclí dhá, trí agus ceithre roth, e.g. feithiclí cumhachtaithe dhá roth, trírothaigh, cuaid bhóthair agus mioncharranna. Ina theannta sin, tá sé d'aidhm ag an Rialachán seo an creat dlí atá ann faoi láthair a shimpliú, féachaint le sciar níos lú agus níos comhréirí d'iomlán na n-astaíochtaí ó iompar de bhóthar a bhaint amach, an leibhéal ginearálta sábháilteachta a ardú, oiriúnaithe a dhéanamh i bhfianaise dul chun cinn teicniúil, agus na rialacha maidir le faireachas margaidh a neartú.

4. Rinneadh Treoir 2002/24/CE agus a treoracha ar leith a leasú go substainteach roinnt uaireanta. Ar mhaithe le soiléireacht, réasúntacht agus simpliú, ba cheart aon Rialachán amháin mar aon le dornán gníomhartha tarmligthe agus gníomhartha cur chun feidhme a chur in ionad Threoir 2002/24/CE agus a threoracha ar leith. Ba cheart go n-áiritheofaí, trí Rialachán a úsáid, go mbeidh na forálacha infheidhme go díreach agus go bhféadfar iad a nuashonrú ar bhealach níos sciobtha éifeachtúla sa chaoi is gur fearr a chuirfear dul chun cinn teicniúil san áireamh.

5. D’fhonn an reachtaíocht maidir le cineálcheadú a shimpliú i gcomhréir leis na moltaí i dTuarascáil CARS 21: Córas Rialúcháin Iomaíoch d'Fheithiclí don 21ú hAois[28], is iomchuí gach Treoir ar leith a aisghairm gan an leibhéal cosanta a laghdú. Ba cheart na ceanglais atá leagtha amach sna treoracha sin a thabhairt anonn go dtí an Rialachán seo nó go dtí a ghníomhartha tarmligthe agus ba cheart, nuair is iomchuí, tagairtí a chur ina n-ionad do na rialacháin ó Choimisiún Eacnamaíochta na Náisiún Aontaithe don Eoraip (UNECE), faoi mar a ionchorpraíodh i ndlí an Aontais iad i gcomhréir le hAirteagal 4 de Chinneadh 97/836/EC ón gComhairle an 27 Samhain 1997 d'fhonn aontachas an Aontais Eorpaigh a réiteach don chomhaontú de chuid an UNECE. Baineann an comhaontú sin le saintreoracha teicniúla aonfhoirmeacha a ghlacadh i gcomhair feithiclí rothacha, córas, comhpháirteanna nó aonad teicniúil ar leith is féidir a fheistiú agus/nó a úsáid ar fheithiclí rothacha agus leis na coinníollacha le haghaidh aitheantais fhrithpháirtigh i gcás formheasanna a dheonaítear ar bhonn na saintreoracha sin (Comhaontú 1958 arna Leasú)[29]. Chun an t-ualach riaracháin a bhaineann le próiseas an chineálcheadaithe a laghdú, ba cheart cead a thabhairt do mhonaróirí feithiclí cineálcheadú a dhéanamh go díreach, i gcomhréir leis an Rialachán seo, nuair is iomchuí, trí fhormheas a fháil faoi na rialacháin ábhartha de chuid an UNECE[30] atá liostaithe sna hIarscríbhinní a ghabhann leis an Rialachán seo agus sna gníomhartha tarmligthe ar leith.

6. Dá bhrí sin, ba cheart rialacháin de chuid an UNECE dá n-aontaíonn an tAontas, agus Cinneadh 97/836/CE á chur i bhfeidhm, agus leasuithe ar na rialacháin sin ar aontaigh an tAontas dóibh cheana, a ionchorprú i nós imeachta cineálcheadaithe an AE mar cheanglais chun cineálcheadú AE ar fheithiclí a fháil, nó mar mhalairtí ar dhlí an Aontais atá ann cheana. Go háirithe, i gcás ina gcinneann an tAontas gur cheart rialachán de chuid UNECE a bheith mar chuid de cheanglais cineálcheadaithe AE feithiclí agus go gcuirfear é in ionad reachtaíocht de chuid an Aontais atá ann cheana, ba cheart cumhacht a tharmligean chuig an gCoimisiúin chun na hoiriúnuithe is gá ar an Rialachán seo a ghlacadh nó chun na gníomhartha cur chun feidhme is gá a ghlacadh.

7. Ba cheart ceanglais shubstainteacha a bheith sa Rialachán seo maidir le cosaint an chomhshaoil agus maidir le sábháilteacht fheidhmiúil feithiclí. Tá príomheilimintí an Rialacháin seo bunaithe ar thorthaí Measúnaithe Iarmharta[31] agus ar anailís ar na roghanna atá ann trí bhuntáistí agus míbhuntáistí a d'fhéadfadh a bheith ann ó thaobh an gheilleagair, an chomhshaoil, na sabháilteachta agus na sochaí de a liostáil. Rinneadh idir ghnéithe cáilíochtúla agus ghnéithe cainníochtúla a chur san áireamh san anailís. Tar éis comparáid a bheith déanta idir na roghanna agus tar éis do na roghanna is fearr a bheith sainaitheanta, úsáideadh mar bhonn an Rialacháin seo iad.

8. Níor cheart feistiú córas, comhpháirteanna nó aonad teicniúil ar leith áirithe tar éis d'fheithiclí a bheith díolta, cláraithe, nó curtha i seirbhís, difear a dhéanamh do chuspóirí an Rialacháin seo. Dá bhrí sin, ba cheart bearta iomchuí a dhéanamh d’fhonn a áirithiú go mbeidh na córais, na comhpháirteanna nó na haonaid theicniúla ar leith is féidir a fheistiú ar fheithiclí agus a d'fheadfadh dochar mór a dhéanamh d’fheidhmiú na gcóras atá riachtanach ó thaobh sábháilteachta nó chosaint an chomhshaoil de, go mbeidh siad faoi réir rialú roimh ré ag údarás formheasa sula ndíoltar, sula gcláraítear nó sula gcuirtear i seirbhís iad.

9. Déanann Treoir 95/1/CE ó Pharlaimint na hEorpa agus ón gComhairle an 2 Feabhra 1995 maidir le huasluas dearaidh, uas-chasmhóimint, agus uas-ghlanchumhacht innill mótarfheithiclí dhá nó trí roth21 cead a thabhairt do na Ballstáit diúltú, laistigh dá gcríoch, do chlárú tosaigh nó cláraithe ina dhiaidh sin aon fheithicle ag a bhfuil uas-ghlanchumhacht níos mó ná 74 kW. Maidir leis an gcomhghaoilmhaireacht idir sábháilteacht agus cumhacht absalóideach a theorannú a rabhthas ag súil léi, ní rabhthas in ann é a dhearbhú i roinnt stáidéar eolaíochta. Ar an gcúis sin agus d'fhonn bacainní inmheánacha ar thrádáil ar mhargadh an Aontais a bhaint, níor cheart an rogha sin a choimeád a thuilleadh. Ba cheart bearta eile sábháilteachta atá níos éifeachtaí a thabhairt isteach chun go laghdóidh an líon ard básanna agus gortuithe i dtimpistí bóthair a bhíonn ann san Aontas i measc lucht úsáidte feithiclí cumhachtaithe dhá roth.

10. Is é atá sa Rialachán seo tacar sonrach ceanglas maidir le cúrsaí sábháilteachta agus comhshaoil. Dá bhrí sin, tá sé tábhachtach forálacha a leagan síos d'fhonn a áirithiú, i gcásanna inar mórábhar baoil í feithicil do lucht a húsáide nó don chomhshaol, go ndéanfaidh an monaróir nó aon oibreoir eacnamaíoch eile sa slabhra soláthair bearta cosanta, lena n-áirítear feithiclí a aisghairm, de réir bhrí Airteagal 20 de Rialachán 765/2008/CE ó Pharlaimint na hEorpa agus ón gComhairle an 9 Iúil 2008 lena leagtar amach na ceanglais maidir le creidiúnú agus faireachas margaidh a bhaineann le táirgí a chur ar an margadh[32]. Ba cheart do na húdaráis formheasa, dá bhrí sin, a bheith in ann leordhóthanacht na mbeart sin a mheasúnú.

11. D'fhonn an reachtaíocht maidir le cineálcheadú a shimpliú agus a luathú, tugadh cur chuige nua rialála isteach i reachtaíocht AE maidir le cineálcheadú feithiclí arb é atá ann nach leagann an reachtóir amach ach na rialacha bunúsacha agus na prionsabail bhunúsacha sa ghnáthnós imeachta reachtach agus go ndéanann sé an reachtaíocht maidir le tuilleadh sonraí teicniúla a tharmligean chuig an gCoimisiún. Dá bhrí sin, maidir le ceanglais shubstainteacha, níor cheart ach forálacha bunúsacha maidir le sábháilteacht fheidhmiúil agus maidir le feidhmíocht chomhshaoil a leagan síos leis an Rialachán seo, agus ba cheart an chumhacht na sonraíochtaí teicniúla a leagan síos a tharmligean chuig an gCoimisiún.

12. Ba cheart faireachas margaidh in earnáil na ngluaisteán a fheabhsú, in earnáil na ngluaisteán de chatagóir L go háirithe, trí bhíthin na forálacha dlí lena rialaítear comhréireacht táirgeachta agus lena sonraítear oibleagáidí na n-oibreoirí eacnamaíocha sa slabhra soláthair a fheabhsú. Go háirithe, ba cheart ról agus freagrachtaí údaráis na mBallstát a bhfuil cineálcheadú agus faireachas margaidh de chúram orthu a shoiléiriú, agus ba cheart na ceanglais maidir le hinniúlacht, oibleagáidí agus feidhmíocht na seirbhísí teicniúla a dhéanann cineálcheadú feithiclí a athneartú. Ba cheart comhlíonadh an chineálcheadaithe agus na gceanglas reachtaíochta maidir le comhréireacht táirgeachta lena rialaítear earnáil na ngluaisteán a bheith i gcónaí ar an bpríomhfhreagracht atá ar na húdaráis cineálcheadaithe, ach d'fhéadfadh faireachas margaidh a bheith ina inniúlacht a roinnfí ar na húdaráis náisiúnta.

13. D’fhonn cosc a chur ar mhí-úsáid, níor cheart feidhm a bheith ag aon nós imeachta simplithe um fheithiclí a tháirgtear i sraitheanna beaga ach maidir le cásanna ina dtáirgtear líon fíorbheag feithiclí. Is gá, dá bhrí sin, coincheap na sraithe bige a shainmhíniú go beacht ó thaobh líon na bhfeithiclí a dhíoltar, a chláraítear agus a chuirtear i seirbhís.

14. D’fhonn a áirithiú go mbeidh an nós imeachta trína ndéantar monatóireacht ar chomhréireacht táirgeachta á chur i bhfeidhm agus ag feidhmiú mar is ceart, ba cheart don údarás inniúil na monaróirí a sheiceáil go rialta nó ba cheart do sheirbhís theicniúil a bhfuil na cáilíochtaí iomchuí aici, agus a ceapadh chun na críche sin, é dhéanamh.

15. Ba cheart do na Ballstáit rialacha a leagan síos maidir le pionóis is infheidhme as sáruithe ar fhorálacha an Rialacháin seo agus ba cheart dóibh a áirithiú go gcuirfear chun feidhme iad. Ba cheart na pionóis sin a bheith éifeachtach comhréireach athchomhairleach.

16. De réir Airteagal 291 den Chonradh ar Fheidhmiú an Aontais Eorpaigh, ba cheart na rialacha ginearálta agus na prionsabail ghinearálta a bhaineann leis na meicníochtaí lena rialaíonn na Ballstáit feidhmiú chumhachtaí cur chun feidhme an Choimisiúin, ba cheart iad a leagan síos roimh ré le Rialacháin arna nglacadh i gcomhréir leis an ngnáthnós imeachta reachtach. Sula nglactar rialacháin nua dá leithéidí, tá feidhm i gcónaí ag Treoir 1999/468/CE[33] ón gComhairle an 28 Meitheamh 1999 lena leagtar síos na nósanna imeachta maidir le feidhmiú na gcumhachtaí cur chun feidhme arna dtabhairt don Choimisiún, cé is moite den nós imeachta rialúcháin lena ngabhann grinnscrúdú nach bhfuil feidhm aige a thuilleadh.

17. Ba cheart cumhacht a thabhairt don Choimisiún gníomhartha tarmligthe a ghlacadh i gcomhréir le hAirteagal 290 den CFAE i ndáil le sábháilteacht fheidhmiúil agus feidhmíocht chomhshaoil, tástáil, rochtain ar fhaisnéis faoi dheisiú agus faoi chothabháil agus seirbhísí teicniúla agus a gcúraimí údaraithe sonracha a cheapadh d'fhonn eilimintí neamhriachtanacha áirithe de ghníomhartha reachtaíochta a fhorlíonadh nó a leasú trí fhorálacha a bhfuil feidhm ghinearálta acu. Níor cheart go gceadófar le cumhacht den sórt sin leasú ar na dátaí cur chun feidhme atá leagtha amach in Iarscríbhinn IV ná ar na luachanna teorantacha astaíochtaí atá leagtha amach in Iarscríbhinn VI. Ba cheart leasuithe ar na dátaí nó ar na luachanna sin a bhunú i gcomhréir leis an ngnáthnós imeachta reachtach atá leagtha amach in Airteagal 114 den CFAE.

18. Ba cheart cumhachtaí a thabhairt don Choimisiún gníomhartha cur chun feidhme a ghlacadh i gcomhréir le hAirteagal 291 den Chonradh d’fhonn coinníollacha aonfhoirmeacha a leagan síos chun an Rialachán seo a chur chun feidhme maidir leis an liosta de na blúiríní faisnéise atá le soláthar chun iarratas a dhéanamh ar chineálcheadú, maidir le nósanna imeachta cineálcheadaithe, maidir le teimpléid le haghaidh phlátaí breise na monaróirí, maidir le deimhnithe AE ar chineálcheadú, maidir le liosta de na cineálcheaduithe a eisíodh, maidir le córas uimhrithe le haghaidh cineálcheaduithe AE agus maidir le nósanna imeachta chun comhréireacht táirgeachta a áirithiú. Tá gá le coinníollacha aonfhoirmeacha chun na nithe sin a chur chun feidhme sna Ballstáit d'fhonn dea-fheidhmiú an mhargaidh inmheánaigh á áirithiú trí aitheantas frithpháirteach a bhaint amach do chinntí riaracháin arna ndéanamh sna Ballstáit (cineálcheaduithe go háirithe) agus do ghlacadh doiciméad arna n-eisiúint ag monaróirí feithiclí (deimnithe comhréireachta go háirithe).

19. Ós rud é nach féidir leis na Ballstáit cuspóir na gníomhaíochta, i.e. margadh inmheánach lán-chomhchuibhithe a chur i gcrích trí chóras éigeantach cineálcheadaithe AE maidir le feithiclí de chatagóir L, a bhaint amach go leordhóthanach agus gur fearr, dá bhrí sin, i ngeall ar fhairsinge na gníomhaíochta, is féidir é a bhaint amach ar leibhéal an Aontais, féadfaidh an tAontas bearta a ghlacadh i gcomhréir le prionsabal na coimhdeachta. I gcomhréir le prionsabal na comhréireachta, ní théann an Rialachán seo thar a bhfuil gá leis d'fhonn an cuspóir seo a bhaint amach.

20. Ba cheart na Treoracha a leanas a aisghairm:

21. Treoir 2009/139/CE ó Pharlaimint na hEorpa agus ón gComhairle an 25 Samhain 2009 maidir le marcanna reachtúla le haghaidh mótarfheithiclí dhá nó trí roth[34].

22. Treoir 2009/80/CE ó Pharlaimint na hEorpa agus ón gComhairle an 13 Iúil 2009 maidir le rialaitheoirí, nodchomharthaí agus táscairí a shainaithint le haghaidh mótarfheithiclí dhá nó trí roth[35].

23. Treoir 2009/79/CE ó Pharlaimint na hEorpa agus ón gComhairle an 13 Iúil 2009 maidir le greamáin lámh do phaisinéirí ar mhótarfheithiclí dhá (leagan códaithe) roth[36];

24. Treoir 2009/78/CE ó Pharlaimint na hEorpa agus ón gComhairle an 13 Iúil 2009 maidir le seastáin i gcomhair mótarfheithiclí dhá roth[37];

25. Treoir 2009/67/CE ó Pharlaimint na hEorpa agus ón gComhairle an 13 Iúil 2009 maidir le feistí soilsiúcháin agus solaschomharthaíochta a shuiteáil ar mhótarfheithiclí dhá nó trí roth[38];

26. Treoir 2009/62/CE ó Pharlaimint na hEorpa agus ón gComhairle an 13 Iúil 2009 a bhaineann leis an spás chun pláta clárúcháin cúil mótarfheithiclí dhá roth nó trí roth a fheistiú [39];

27. Treoir 2002/51/CE ó Pharlaimint na hEorpa agus ón gComhairle an 19 Iúil 2002 maidir leis an leibhéal d'astaíochtaí truailleán ó mhótarfheithiclí dhá nó trí roth a laghdú agus lena leasaítear Treoir 97/24/CE[40];

28. Treoir 2002/24/CE ó Pharlaimint na hEorpa agus ón gComhairle an 18 Márta 2002 maidir le cineálcheadú mótarfheithiclí dhá nó trí roth[41] agus lena n-aisghairtear Treoir 92/61/CEE ón gComhairle;

29. Treoir 2000/7/CE ó Pharlaimint na hEorpa agus ón gComhairle an 20 Márta 2000 maidir le luasmhéadair le haghaidh mótarfheithiclí dhá nó trí roth agus lena leasaítear Treoir 92/61/CEE ón gComhairle maidir le cineálcheadú mótarfheithiclí dhá nó trí roth[42];

30. Treoir 97/24/CE ó Pharlaimint na hEorpa agus ón gComhairle an 17 Meitheamh 1997 maidir le comhpháirteanna agus airíonna áirithe mótarfheithiclí dhá nó trí roth[43];

31. Treoir 95/1/CE ó Pharlaimint na hEorpa agus ón gComhairle an 2 Feabhra 1995 maidir le huasluas dearaidh, uas-chasmhóimint, agus uas-ghlanchumhacht innill mótarfheithiclí dhá roth nó trí roth[44];

32. Treoir 93/93/CEE an 29 Deireadh Fómhair 1993 ón gComhairle maidir le maiseanna agus toisí mótarfheithiclí dhá nó trí roth[45];

33. Treoir 93/33/CEE an 14 Meitheamh 1993 ón gComhairle maidir le feistí cosanta atá ceaptha chun úsáid neamhúdaraithe mótarfheithiclí dhá nó trí roth a chosc[46];

34. Treoir 93/30/CEE an 14 Meitheamh 1993 ón gComhairle maidir le feistí rabhaidh inchloiste ar mhótarfheithiclí dhá roth nó trí roth[47];

35. Treoir 93/14/CEE an 5 Aibreán 1993 ón gComhairle maidir leis an gcoscánú ar mhótarfheithiclí dhá roth nó trí roth[48].

TAR ÉIS AN RIALACHÁN SEO A GHLACADH:

CAIBIDIL I ÁBHAR, RAON FEIDHME AGUS SAINMHÍNITHE

Airteagal 1 Ábhar

36. Leis an Rialachán seo bunaítear na ceanglais riaracháin agus theicniúla chun na feithiclí nua go léir dá dtagraítear in Airteagal 2(1) a fhormheas agus chun faireachas margaidh a dhéanamh orthu.

37. Bunaítear leis an Rialachán seo freisin na ceanglais maidir le díol agus cur i seirbhís córas, comhpháirteanna agus aonad teicniúil ar leith atá ceaptha d'fheithiclí arna bhformheas i gcomhréir leis an Rialachán seo.

38. Beidh an Rialachán seo gan dochar do chur i bhfeidhm reachtaíocht ábhartha an Aontais maidir le sábháilteacht fheidhmiúil feithiclí agus feidhmíocht chomhshaoil feithiclí.

Airteagal 2 Raon feidhme

39. Tá feidhm ag an Rialachán seo maidir le cineálcheadú agus formheas aonair na bhfeithiclí nua dhá nó trí roth go léir agus na gcuadrothar nua go léir a bhfuil tuairisc orthu in Airteagal 4 agus in Iarscríbhinn I ('feithiclí de chatagóir L' anseo feasta), ar feithiclí iad atá ceaptha do thaisteal ar bhóithre poiblí, lena n-áirítear feithiclí a bhfuil níos mó ná céim amháin ina ndearadh agus a dtógáil. Tá feidhm aige freisin maidir le cineálcheadú agus formheas aonair na gcóras, na gcomhpháirteanna agus na n-aonad teicniúil ar leith arna ndearadh agus arna dtógáil le haghaidh feithiclí den sórt sin.

40. Níl feidhm ag an Rialachán seo maidir leis na feithiclí a leanas:

(a) feithiclí ag a bhfuil uasluas dearaidh nach mó ná 6 km/h;

(b) feithiclí atá ceaptha lena n-úsáid go heisiach ag daoine faoi mhíchumas coirp;

(c) feithiclí atá ceaptha go heisiach lena n-oibriú ag coisithe;

(d) feithiclí atá ceaptha go heisiach lena n-úsáid i gcomórtais bhóthair nó easbhóthair;

(e) feithiclí atá ceaptha lena n-úsáid go heisiach ag na fórsaí armtha, ag gníomhaireachtaí um fheidhmiú an dlí, ag seirbhísí cosanta sibhialta, ag briogáidí dóiteáin, nó ag comhlachtaí oibreacha poiblí;

(f) feithiclí talmhaíochta nó foraoiseachta atá faoi réir Threoir 2003/37/CE ó Pharlaimint na hEorpa agus ón gComhairle[49], meaisíní atá faoi réir Threoir 2006/42/CE[50] agus Threoir 97/68/CE ó Pharlaimint na hEorpa agus ón gComhairle[51] agus mótarfheithiclí atá faoi réir Threoir 2007/46/CE ó Pharlaimint na hEorpa agus ón gComhairle[52];

(g) feithiclí atá ceaptha go príomha le haghaidh úsáide easbhóthair agus le haghaidh taistil ar dhromchlaí nach bhfuil pábháilte;

(h) rothair le troitheáil chuidithe ar a bhfuil mótar cúnta leictreach feistithe ag a bhfuil uas-chumhacht rátaithe leantach 0.25 kW, ar mótar é ina múchann an chumhacht nuair a stadann an rothaí den troitheáil, nó a laghdaíonn de réir a chéile agus a stopann agus an fheithicil ag gluaisteacht ag 25 km/h;

(i) meaisíní féinchothromaithe;

(j) feithiclí nach bhfuil ar a laghad suíomh suí amháin iontu.

Airteagal 3 Sainmhínithe

Chun críocha an Rialacháin seo agus chun críocha na ngníomhartha atá liostaithe in Iarscríbhinn II, ach amháin má fhoráiltear a mhalairt, beidh feidhm ag na sainmhínithe a leanas:

41. ciallaíonn 'cineálcheadú' an nós imeachta trína ndeimhníonn údarás formheasa go gcomhlíonann cineál feithicle, córais, comhpháirte nó aonaid theicniúil ar leith na forálacha riaracháin ábhartha agus na ceanglais theicniúla ábhartha;

42. ciallaíonn 'deimhniú ar chineálcheadú' an doiciméad trína ndeimhníonn an t-údarás formheasa go hoifigiúil go bhfuil cineál feithicle, córais, comhpháirte nó aonaid theicniúil ar leith formheasta;

43. ciallaíonn 'cineálcheadú feithicle ina hiomláine' cineálcheadú trína ndeimhníonn údarás formheasa go gcomhlíonann feithicil iomlán na forálacha riaracháin agus na ceanglais theicniúla ábhartha;

44. ciallaíonn 'cineálcheadú AE' an nós imeachta trína ndeimhníonn údarás formheasa go gcomhlíonann cineál feithicle, córais, comhpháirte nó aonaid theicniúil ar leith forálacha riaracháin ábhartha agus ceanglais theicniúla ábhartha an Rialacháin seo;

45. ciallaíonn 'deimhniú ar chineálcheadú AE' an deimhniú arna bhunú ar an tsamhail arna leagan amach sa ghníomh cur chun feidhme faoin Rialachán seo nó an fhoirm chumarsáide a ghabhann leis na rialacháin choibhéiseacha ábhartha de chuid an UNECE arna liostú na gníomhartha tarmligthe;

46. ciallaíonn 'cineálcheadú córais' cineálcheadú trína ndeimhníonn údarás formheasa go gcomhlíonann córas atá ionsuite i gcineál áirithe feithicle na forálacha riaracháin ábhartha agus na ceanglais theicniúla ábhartha;

47. ciallaíonn 'cineálcheadú aonaid theicniúil ar leith' cineálcheadú trína ndeimhníonn údarás formheasa go gcomhlíonann aonad teicniúil ar leith na forálacha riaracháin ábhartha agus na ceanglais theicniúla ábhartha i dtaca le cineál amháin nó níos mó feithicle sonraithe;

48. ciallaíonn 'cineálcheadú comhpháirte' cineálcheadú trína ndeimhníonn údarás formheasa go gcomhlíonann comhpháirt, gan spleáchas d’fheithicil, na forálacha riaracháin ábhartha agus na ceanglais theicniúla ábhartha;

49. ciallaíonn 'cineálcheadú náisiúnta' nós imeachta cineálcheadaithe arna leagan síos i ndlí náisiúnta Ballstáit, ar cineálcheadú é nach bhfuil bailí ach i gcríoch an Bhallstáit sin;

50. ciallaíonn 'deimhniú um fhormheas aonair' doiciméad trína ndeimhníonn an t-údarás formheasa go hoifigiúil go bhfuil feithicil áirithe formheasta;

51. ciallaíonn 'deimhniú comhréireachta' doiciméad atá bunaithe ar an tsamhail arna leagan amach sa ghníomh cur chun feidhme agus a eisíonn an monaróir feithicle le deimhniú go bhfreagraíonn feithicil, tráth a cur i gcrích, do chineál feithicle arna cineálcheadú i gcomhréir leis an Rialachán seo;

52. ciallaíonn 'bonnfheithicil' aon fheithicil cumhdaithe ag an Rialachán seo agus a úsáidtear ag an gcéim thosaigh i bpróiseas cineálcheadaithe ilchéimnigh;

53. ciallaíonn 'feithicil neamhiomlán' aon fheithicil a bhfuil ar a laghad chéim amháin eile chríochnaithe le déanamh aici d’fhonn ceanglais theicniúla ábhartha an Rialacháin seo a chomhlíonadh;

54. ciallaíonn 'feithicil lánchríochnaithe' feithicil ar toradh ar phróiseas cineálcheadaithe ilchéimnigh í agus a chomhlíonann ceanglais theicniúla ábhartha an Rialacháin seo;

55. ciallaíonn 'feithicil iomlán' aon fheithicil nach gá a chríochnú chun ceanglais theicniúla ábhartha an Rialacháin seo a chomhlíonadh;

56. ciallaíonn 'córas' cóimeáil feistí arna gcur le chéile chun feidhm shonrach amháin nó níos mó a dhéanamh i bhfeithicil agus atá faoi réir cheanglais an Rialacháin seo nó faoi réir cheanglais aon cheann dá ghníomhartha tarmligthe nó dá ghníomhartha cur chun feidhme;

57. ciallaíonn 'comhpháirt' feiste atá faoi réir cheanglais an Rialacháin seo nó cheanglais aon cheann dá ghníomhartha tarmligthe nó cur chun feidhme, ar feiste í atá ceaptha le bheith ina páirt d'fheithicil agus a fhéadfar a chineálcheadú go neamhspleách ar fheithicil i gcomhréir leis an Rialachán seo agus lena ghníomhartha tarmligthe nó lena ghníomhartha cur chun feidhme;

58. ciallaíonn 'aonad teicniúil ar leith' comhcheangal feistí atá faoi réir cheanglais an Rialacháin seo nó faoi réir cheanglais aon cheann dá ghníomhartha tarmligthe nó dá ghníomhartha cur chun feidhme, ar comhcheangal é atá ceaptha a bheith ina pháirt d'fheithicil agus a fhéadfar a chineálcheadú ar leithligh i gcomhréir leis an Rialachán seo agus lena ghníomhartha tarmligthe nó lena ghníomhartha cur chun feidhme;

59. ciallaíonn 'sábháilteacht fheidhmiúil' gan aon bhaol doghlactha díobhála coirp nó damáiste do shláinte an duine a bheith ann de thoradh guaiseacha arbh é iompar mífheidhmiúil córas, comhpháirteanna nó aonad teicniúil ar leith de chineál meicniúil, hiodrálach, neomatach, leictreach agus/nó leictreonach ba chúis leo.

60. ciallaíonn 'feiste rialaithe truaillithe' na comhpháirteanna sin d'fheithicil a rialaíonn agus/nó a laghdaíonn astaíochtaí sceithphíopa agus/nó astaíochtaí galaithe.

61. ciallaíonn 'suíomh suí' spás a dhearbhaigh an monaróir ina leith gur féidir riochtán duine an 50ú peirceintíl a shuiteáil ann, nó diallait;

62. ciallaíonn 'inneall adhainte comhbhrú' inneall dócháin a fheidhmíonn de réir phrionsabail an phróisis dócháin 'Diesel' agus arb é 'inneall CI' a ghiorrúchán;

63. ciallaíonn 'inneall le hadhaint dheimhneach' inneall dócháin a fheidhmíonn de réir phrionsabail an phróisis dócháin 'Otto' agus arb é 'inneall PI' a ghiorrúchán;

64. ciallaíonn 'feithicil hibrideach' feithicil chumhachtaithe a bhfuil ar a laghad dhá tiontaire fuinnimh agus dhá chóras stórála fuinnimh feistithe air (san fheithicil) chun críche an fheithicil a thiomáint;

65. ciallaíonn 'feithicil leictreach hibrideach' feithicil hibrideach a tharraingíonn fuinneamh, ar mhaithe le tiomáint, ó gach ceann de na foinsí fuinnimh stóráilte ar feithicil a leanas:

(a) breosla intomhalta;

(b) feiste chun fuinneamh leictreach a stóráil;

66. ciallaíonn 'tiomáint' inneall dócháin, inneall leictreach, aon fheidhm hibreadach nó aon chomhcheangal de na hinnill sin nó aon chineál eile innill;

67. ciallaíonn 'feiste sáraithe' aon eilimint dearaidh lena mothaítear an teocht, luas na feithicle, luas agus/nó ualach an innill, giar traiseolta, folús iolrúcháin nó aon pharaiméadar lena ngníomhachtaítear, lena modhnaítear, lena moillítear nó lena ndíghníomhachtaítear oibriú aon chuid den chóras rialaithe astaíochta agus iar-chóireála sceite agus a laghdaíonn éifeachtúlacht an chórais rialaithe astaíochta i gcoinníollacha a bhféadfaí a bheith ag súil leo go réasúnach faoi ghnáthdhálaí oibre agus úsáide feithicle;

68. ciallaíonn 'marthanacht' cumas seasmhachta comhpháirteanna agus córas chun go gcomhlíonfar na teorainneacha astaíochta is infheidhme i gcónaí tar éis míleáiste atá sonraithe in Iarscríbhinn VII a bheith déanta agus chun go n-áiritheofar sábháilteacht fheidhmiúil feithicle le linn saolré na feithicle, agus an fheithicil á n-úsáid faoi ghnáthchúinsí nó faoi na cúinsí a ceapadh di;

69. ciallaíonn 'toilleadh innill':

(a) i gcás inneall loiní frithingeacha, toilleadh ainmniúil na sorcóirí,

(b) i gcás inneall loine rothlaigh (Wankel), a dhá oiread thoilleadh ainmniúil na sorcóirí;

70. ciallaíonn 'astaíochtaí galaithe' na gala hidreacarbóin a chailltear i gcóras stórála agus soláthair breosla mótarfheithicle, ar astaíochtaí hidreacarbóin nach astaíochtaí sceithphíopa iad;

71. ciallaíonn 'tástáil SHED' tástáil feithicle i dteach séalaithe chun galú a dhearbhú arb é atá ann tástáil speisialta ar astaíochtaí galaithe a dhéanamh ar an mbealach atá sainithe i ngníomh tarmligthe.

72. ciallaíonn 'córas breosla ghásaigh' córas ina bhfuil stóráil breosla ghásaigh, soláthar breosla, comhpháirteanna méadrúcháin agus rialaithe arna bhfeistiú ar inneall ionas go bhféadfaidh an t-inneall feidhmiú le gás peitriliam leachtaithe, le gás nádúrtha comhbhrúite nó le hidrigin mar fheidhm mhonabhreosla, dhébhreosla nó ilbhreosla;

73. ciallaíonn 'truailleán' astaíochtaí gáis scéite aonocsaíde carbóin (CO), ocsaídí de nítrigin (NOx) arna sloinneadh i gcoibhéis dé-ocsaíd nítrigine (NO2), ábhar cáithníneach (PM), agus hidreacarbóin (HC), sna cóimheasa seo:

(a) C1H1.85 i gcás peitril,

(b) C1H1.86 i gcás díosail;

74. ciallaíonn 'astaíochtaí sceithphíopa' astú truailleán as sceithphíopa na feithicle;

75. ciallaíonn 'ábhar cáithníneach' comhábhar den ghás sceite a bhaintear den ghás sceite caolaithe ag uasteocht 325 K (52 °C) trí bhíthin na scagairí a bhfuil tuairisc orthu sa nós imeachta tástála, i ngníomh tarmligthe, chun meánastaíochtaí sceithphíopa a sheiceáil;

76. ciallaíonn 'Timthriall Tástála Domhanda do Ghluaisrothair' an timthriall tástála saotharlainne domhanda comhchuibhithe maidir le hastaíochtaí (WTMC) arna sainiú le rialachán teicniúil domhanda Uimhir 2 de chuid an UNECE;

77. ciallaíonn 'monaróir' an duine nó an comhlacht atá freagrach don údarás formheasa as gach gné den chineálcheadú agus den phróiseas údaraithe agus as comhréireacht táirgeachta a áirithiú agus atá freagrach freisin as ceisteanna a bhaineann le faireachas margaidh ó thaobh na bhfeithiclí, na gcóras, na gcomhpháirteanna agus na n-aonad teicniúil ar leith a tháirgeann siad, is cuma cé acu atá páirt dhíreach ag an duine nó ag an gcomhlacht i ngach céim de thógáil na feithicle, an chórais, na comhpháirte nó an aonaid theicniúil ar leith is ábhar don phróiseas formheasa, nó nach bhfuil;

78. ciallaíonn 'ionadaí monaróra' aon duine nádúrtha nó dlítheanach atá bunaithe san Aontas agus a cheap an monaróir go hiomchuí le bheith ina ionadaí thar a cheann os comhair an údaráis formheasa agus chun gníomhú thar a cheann i leith ábhar a chumhdaíonn an Rialachán seo;

79. ciallaíonn 'allmhaireoir' aon duine nádúrtha nó dlitheanach atá bunaithe san Aontas a dhíolann, a chláraíonn nó atá freagrach as teacht i seirbhís feithicle, córais, comhpháirte nó aonaid theicniúil ar leith ó thríú tír ar mhargadh an Aontais;

80. ciallaíonn 'dáileoir' aon duine nádúrtha nó dlitheanach sa slabhra sólathair, seachas an monaróir agus an t-allmhaireoir, a dhíolann, a chláraíonn nó atá freagrach as teacht i seirbhís feithicle, córais, comhpháirte nó aonaid theicniúil ar leith ar mhargadh an Aontais;

81. ciallaíonn 'oibreoir eacnamaíoch' an monaróir, ionadaí an mhonaróra, an t-allmhaireoir nó an dáileoir;

82. ciallaíonn 'údarás formheasa' údarás Ballstáit arna bhunú nó arna cheapadh ag an mBallstát sin, ar chuir an Ballstát an Coimisiún ar an eolas ina leith agus atá inniúil maidir le gach gné a bhaineann le cineálcheadú feithicle, córais, comhpháirte nó aonaid theicniúil ar leith nó le formheas aonair feithicle, maidir leis an bpróiseas údaraithe, maidir le deimhnithe formheasa a eisiúint agus, más iomchuí, iad a tharraingt siar, maidir le gníomhú mar phointe teagmhála d’údaráis formheasa na mBallstát eile, maidir leis na seirbhísí teicniúla a ainmniú agus maidir lena áirithiú go gcomhlíonfaidh an monaróir a chuid oibleagáidí i leith comhréireachta táirgeachta;

83. ciallaíonn 'údarás um fhaireachas margaidh' údarás de chuid Ballstáit atá freagrach as faireachas margaidh a dhéanamh ar a chríoch;

84. ciallaíonn 'údarás náisiúnta' údarás formheasa, údarás um fhaireachas margaidh nó aon údarás eile i mBallstát a bhíonn ag plé le agus atá freagrach as cineálcheadú, clárú, faireachas margaidh nó rialú allmhairiúcháin i leith feithiclí, córas, comhpháirteanna nó aonad teicniúil ar leith a chumhdaíonn an Rialachán seo.

85. ciallaíonn 'seirbhís theicniúil' eagraíocht nó comhlacht arna ainmniú ag údarás formheasa Ballstáit mar shaotharlann chun tástálacha a dhéanamh, nó mar chomhlacht measúnaithe comhréireachta chun an measúnú tosaigh agus tástálacha nó cigireachtaí eile a dhéanamh, thar ceann an údaráis formheasa;

86. ciallaíonn 'féintástáil' tástálacha a dhéanamh i saoráidí an mhonaróra, torthaí na dtástálacha sin a chlárú, agus tuarascáil ina bhfuil conclúidí a chur faoi bhráid an údaráis formheasa, arna dhéanamh sin ag monaróir a ainmníodh mar sheirbhís theicniúil d’fhonn comhlíonadh ceanglas áirithe a mheasúnú;

87. ciallaíonn 'modh fíorúil tástála' ionsamhlúcháin ríomhaire, lena n-áirítear ríomhanna, le taispeáint cé acu a chomhlíonann nó nach gcomhlíonann feithicil, córas, comhpháirt nó aonad teicniúil ar leith ceanglais theicniúla an Rialacháin seo nó ceanglais theicniúla a ghníomhartha tarmligthe agus cur chun feidhme, gan gá a bheith le feithicil fhisiciúil, córas fisiciúil, comhpháirt fhisiciúil ná aonad teicniúil ar leith fisiciúil a úsáid;

88. ciallaíonn 'diagnóisic ar bord' córas monatóireachta atá in ann an áit is dóchúla ina bhfuil mífheidhm comhpháirte nó córais a shainaithint agus a stórálann cóid dhiagnóiseacha ainghléis agus faisnéis faoin gcomhshaol i gcuimhne ríomhaire agus a thuariscíonn iad sin ar iarratas ó uirlis cineálach scanacháin agus a chuireann in iúl don tiománaí go bhfuil ábhair thromchúiseacha imní ann maidir le sábháilteacht fheidhmiúil nó maidir leis an gcomhshaol trí bhíthin an solas táscaire mífheidhme ar phainéal na n-ionstraimí a lasadh;

89. ciallaíonn 'faisnéis faoi dheisiú agus faoi chothabháil feithiclí' gach faisnéis is gá chun diagnóis, seirbhísiú, cigireacht, monatóireacht thréimhsiúil, deisiú, athchlárú nó atosú a dhéanamh ar fheithicil, ar faisnéis í a sholáthraíonn monaróirí dá ndéileálaithe agus dá ndeisitheorí údaraithe, lena n-áirítear gach leasú agus forlíonadh iardain ar an bhfaisnéis. Áireofar san fhaisnéis sin gach faisnéis is gá chun córais, comhpháirteanna nó aonaid theicniúla ar leith a fheistiú ar fheithiclí;

90. ciallaíonn 'oibreoir neamhspleách' gnóthais seachas déileálaithe údaraithe agus deisitheoirí údaraithe a bhíonn páirt dhíreach nó indíreach acu i ndeisiú agus i gcothabháil mótarfheithiclí;

91. ciallaíonn 'feithicil nua' feithicil a chomhlíonann ceann amháin de na coinníollacha a leanas:

(a) feithicil nár cláraíodh riamh, nó

(b) feithicil atá cláraithe le tréimhse níos giorra ná sé mhí tráth a dhéantar iarratas ar fhormheas aonair;

92. ciallaíonn 'feithicil ceann sraithe' aon fheithicil ar cuid de stoc í nach féidir a dhíol, a chlárú ná a chur i seirbhís toisc go bhfuil ceanglais theicniúla nua nár formheasadh í dá réir ag teacht i bhfeidhm;

93. ciallaíonn 'feithicil chumhachtaithe dhá roth' (PTW) feithicil cumhachtaithe dhá roth, lena n-áirítear rothair ar a bhfuil dhá roth, móipéidí dhá roth agus gluaisrothair dhá roth;

94. ciallaíonn 'trírothach cumhachtaithe' feithicil chumhachtaithe trí roth a chomhlíonann na critéir aicmiúcháin maidir le feithiclí de chatagóir L5e;

95. ciallaíonn 'cuadrothar' feithicil ceithre roth a chomhlíonann na critéir aicmiúcháin maidir le feithiclí de chatagóir L6e nó L7e;

96. ciallaíonn 'meaisín féinchothromaithe' feithicil a bhfuil an coincheap di bunaithe ar chothromaíocht éagobhsaí fhréimhíochta agus a bhfuil córas cúnta rialaithe de dhíth uirthi chun go bhfanfaidh sé ar mheá chothrom, lena n-áirítear feithiclí cumhachtaithe aonroth agus feithiclí cumhachtaithe dhá roth dériain ;

97. ciallaíonn 'cuad bóthair' feithicil ceithre roth atá ceaptha lena tiomáint ar bhóithre poiblí pábháilte agus a chomhlíonann na critéir maidir le cuaid bhóthair éadroma (catagóir L6Ae) nó maidir le cuaid throma bóthair (L7Ae);

98. ciallaíonn 'leantóir' aon fheithicil neamh-fhéinghluaiste arna ceapadh agus arna tógáil le bheith tarraingthe ag feithicil de chatagóir L;

99. ciallaíonn 'rothaí cúplacha' dhá roth feistithe ar aon acastóir amháin a meastar gur aon roth amháin iad agus arb ionann an fad idir lár a n-achar teagmhála leis an talamh agus 460 mm nó ar lú ná 460 mm an fad sin;

100. ciallaíonn 'clárú' údarú riaracháin a thabhairt d'fheithicil dul i seirbhís i dtrácht bóthair arb é atá ann an fheithicil sin a shainaithint agus sraithuimhir a eisiúint di, rud dá ngairfear 'cláruimhir', bíodh sé sin ar bhonn buan, sealadach nó ar feadh tréimhse giorra;

101. ciallaíonn 'cur i seirbhís' an chéad úsáid san Aontas, chun na críche a ceapadh dóibh, a bhaintear as feithicil, córas nó aonad teicniúil atá cumhdaithe ag an Rialachán seo;

102. ciallaíonn 'díol' aon díol idir an monaróir agus an díoltóir nó aon díol leis an úsáideoir deiridh;

103. ciallaíonn 'cur fáil ar an margadh' aon soláthar feithicle, córais, comhpháirte nó aonaid teicniúil ar leith, lena dháileadh nó lena úsáid ar mhargadh an Aontais, mar chuid de ghníomhaíocht tráchtála, bíodh sé sin ar íocaíocht nó saor in aisce;

104. ciallaíonn 'cur ar an margadh' feithicil, córas, comhpháirt nó aonad teicniúil ar leith a chur ar fáil den chéad uair san Aontas;

105. ciallaíonn 'cineál feithicle' grúpa feithiclí, lena n-áirítear malairtí agus leaganacha de chatagóir áirithe nach bhfuil aon difríocht eatarthu i leith na ngnéithe bunúsacha a leanas ar a laghad:

(a) catagóir nó fochatagóir;

(b) monaróir;

(c) fonnadh, fráma, fofhráma, painéal urláir nó struchtúr a gceanglaítear comhpháirteanna de;

(d) prionsabail oibriúcháin a dtiomána;

(e) an tuairisc chineáil a thug an monaróir dóibh;

106. ciallaíonn 'malairt' feithiclí den chineál céanna:

(a) inarb ionann buntréithe chruth na cabhlach;

(b) inarb ionann an tiomáint agus an chumraíocht tiomána;

(c) inarb ionann, nuair is cuid den tiomáint inneall dócháin, timthriall oibriúcháin an innill;

(d) inarb ionann líon agus socrú na sorcóirí iontu;

(e) inarb ionann an cineál giarbhosca;

(f) nach bhfuil an difear iontu ó thaobh maise in ord reatha idir an luach is ísle agus an luach is airde níos mó ná 20 % den luach is ísle;

(g) nach bhfuil an difear iontu ó thaobh uasmhaise ceadaithe idir an luach is ísle agus an luach is airde níos mó ná 20 % den luach is ísle;

(h) nach bhfuil an difear iontu ó thaobh thoilleadh sorcóra an aonaid chumhachta idir an luach is ísle agus an luach is airde níos mó ná 30 % den luach is ísle;

(i) nach bhfuil an difear iontu ó thaobh aschur cumhachta an aonaid chumhachta idir an luach is ísle agus an luach is airde níos mó ná 30 % den luach is ísle;

107. ciallaíonn 'leagan' feithicil arb é atá ann comhcheangal nithe atá le feiceáil sa phacáiste faisnéise dá dtagraítear in Airteagal 27(10).

Airteagal 4 Catagóirí feithiclí

108. Cuimsíonn feithiclí de chatagóir L feithiclí cumhachtaithe dhá, trí, agus ceithre roth, faoi mar atá siad aicmithe sna míreanna a leanas agus in Iarscríbhinn I, lena n-áirítear rothair chumhachtaithe, móipéidí dhá agus trí roth, gluaisrothair dhá agus trí roth, gluaisrothair le taobhcharr, cuaid bhóthair éadroma agus troma, agus mioncharranna éadroma agus throma.

109. Chun críocha an Rialacháin seo, tá feidhm ag na catagóirí agus na fochatagóirí feithiclí a leanas, arna dtuairisciú in Iarscríbhinn I:

(a) Feithicil de chatagóir L1e (feithicil chumhachtaithe éadrom dhá roth), arna fochatagórú mar seo:

(i) feithicil de chatagóir L1Ae (rothar cumhachtaithe);

(ii) feithicil de chatagóir L1Be (móipéid dhá roth).

(b) Feithicil de chatagóir L2e (móipéid trí roth).

(c) Feithicil de chatagóir L3e (gluaisrothar dhá roth), arna fochatagórú mar seo:

(i) feidhmíocht gluaisrothair[53], arna fochatagorú mar seo:

– Feithicil A1 (gluaisrothar ísealfheidhmíochta);

– Feithicil A2 (gluaisrothar meánfheidhmíochta);

– Feithicil A3 (gluaisrothar ardfheidhmíochta);

(ii) uasluas dearaidh feithicle:

- níos lú ná 130 km/h nó cothrom leis;

- níos mó ná 130 km/h.

(d) Feithicil de chatagóir L4e (gluaisrothar dhá roth le taobhcharr).

(e) Feithicil de chatagóir L5e (trírothach cumhachtaithe) arna fochatagórú mar seo:

(i) Feithicil d'fhochatagóir L5Ae (trírothach);

(ii) Feithicil d'fhochatagóir L5Be (trírothach trádála) arna fochatagórú mar seo:

– L5Be – feithicil U: trírothach fóntais arna ceapadh go heisiach chun earraí a iompar;

– L5Be – feithicil P: feithicil arna ceapadh agus arna húsáid go príomha chun paisinéirí a iompar.

(f) Feithicil de chatagóir L6e (cuadrothair éadroma) arna fochatagórú mar seo:

(i) Feithicil L6Ae (cuad bóthair éadrom)

(ii) Feithicil L6Be (mioncharr éadrom), arna fochatagórú mar seo:

– L6Be – feithicil U: feithicil fóntais arna ceapadh go heisiach chun earraí a iompar;

– L6Be – feithicil P: feithicil arna ceapadh agus arna húsáid go príomha chun paisinéirí a iompar.

(g) Feithicil de chatagóir L7e (cuadrothair throma) arna fochatagórú mar seo:

(i) Feithicil d'fhochatagóir L7Ae (cuad bóthair trom);

(ii) Feithicil d'fhochatagóir L7Be (mioncharr trom) arna fochatagórú mar seo:

– L7Be – feithicil U: feithicil fóntais arna ceapadh go heisiach chun earraí a iompar;

– L7Be – feithicil P: feithicil arna ceapadh agus arna húsáid go príomha chun paisinéirí a iompar.

110. Déantar feithiclí de chatagóir L atá liostaithe i mír 2 a fhochatagórú de réir tiomána freisin:

(a) feithicil faoi thiomáint innill dócháin inmheánaigh:

- – adhaint chomhbhrú (CI);

- – adhaint dheimhneach (PI);

(b) feithicil faoi thiomáint innill dóchain sheachtraigh, tuirbín, innill loine rothlaigh: meastar, chun críocha ceanglais maidir leis an gcomhshaol agus maidir le sábháilteacht fheidhmiúil a chomhlíonadh, gurb ionann í agus feithicil faoi thiomáint innill dócháin inmheánaigh PI;

(c) feithicil faoi thiomáint innill a ritheann ar aer réamhbhrúite agus nach n-eisíonn leibhéil truailleán agus/ná triathghás atá níos airde ná na leibhéil atá in aer comhthimpeallach: meastar, a fhad a bhaineann le ceanglais maidir le sábháilteacht fheidhmiúil agus le stóráil agus soláthar breosla, gur feithicil a ritheann ar bhreosla gásach í;

(d) feithicil faoi thiomáint innill leictrigh;

(e) feithicil hibrideach ina bhfuil comhcheangal d'aon cheann de na cumraíochtaí tiomána dá dtagraítear i bhfomhíreanna (a), (b), (c) nó (d) thuas, nó aon chomhcheangal díobh lena n-áirítear innill ildócháin agus/nó innill leictreacha.

111. Maidir le catagórú feithiclí de chatagóir L i mír 2: aon fheithicil nach dtig faoi chatagóir ar leith toisc go sáraíonn sí ceann de na critéir atá ina choinníoll don chatagóir sin, tig sí faoin gcéad chatagóir eile a gcomhlíonann sí a gcritéir. Baineann sé sin leis na grúpaí catagóirí agus fochatagóirí a leanas:

(a) catagóir L1e agus a fochatagóirí L1Ae agus L1Be agus catagóir L3e agus a fochatagóirí L3e–A1, L3e –A2 agus L3e–A3;

(b) catagóir L2e agus L5e agus a fochatagóirí L5Ae agus L5Be;

(c) catagóir L6e agus a fochatagóirí L6Ae agus L6Be agus catagóir L7e agus a fochatagóirí L7Ae agus L7Be;

(d) aon seicheamh loighiciúil catagóirí agus/nó fochatagóirí eile a mholann an monaróir agus a fhormheasann an t-údarás cineálcheadaithe.

CAIBIDIL IIOIBLEAGÁIDÍ GINEARÁLTA

Airteagal 5 Oibleagáidí ginearálta na mBallstát agus na n-údarás náisiúnta

112. Déanfaidh na Ballstáit na húdaráis cineálcheadaithe, a bheidh inniúil i saincheisteanna a bhaineann le formheas, agus na húdaráis um fhaireachas margaidh, a bheidh inniúil i saincheisteanna a bhaineann le faireachas margaidh, a bhunú agus a cheapadh i gcomhréir leis an Rialachán seo. Tabharfaidh na Ballstáit fógra don Coimisiún maidir le bunú agus ceapadh na n-údarás sin i gcomhréir le hAirteagal 68.

Áireofar san fhógra sin ainm, seoladh (seoladh ríomhphoist san áireamh), agus réimse freagrachta na n-údarás cineálcheadaithe agus na n-údarás um fhaireachas margaidh.

113. Ní dhéanfaidh na húdaráis náisiúnta ach na feithiclí, na córais, na comhpháirteanna agus na haonaid theicniúla ar leith sin a chomhlíonann ceanglais an Rialacháin seo, agus iad sin amháin, a fhormheas.

114. Ní dhéanfaidh na húdaráis náisiúnta clárú feithiclí, comhpháirteanna ná aonad teicniúil ar leith, ná a ndíol ná a gcur i seirbhís ná a n-úsáid ar bhóithre a thoirmeasc a shrianadh ná a bhacadh ar fhorais a bhaineann le gnéithe dá dtógáil agus dá bhfeidhmiú atá cumhdaithe ag an Rialachán seo, má chomhlíonann siad ceanglais an Rialacháin seo.

115. Eagróidh agus déanfaidh na Ballstáit faireachas margaidh agus rialuithe ar fheithiclí, córais, comhpháirteanna agus aonaid theicniúla ar leith a thagann isteach i margadh an Aontais i gcomhréir le Caibidil III de Rialachán (CE) 765/2008.

Airteagal 6 Oibleagáidí ginearálta na n-údaráis formheasa

116. Áiritheoidh na húdaráis formheasa go ndéanfaidh na monaróirí a dhéanann iarratas ar chineálcheadú a gcuid oibleagáidí faoin Rialachán seo a chomhlíonadh.

117. Ní fhormheasfaidh na húdaráis formheasa ach na feithiclí, na córais, na comhpháirteanna agus na haonaid theicniúla ar leith sin a chomhlíonann ceanglais an Rialacháin seo.

Airteagal 7 Oibleagáidí ginearálta na monaróirí

118. Nuair a dhéanann monaróirí a bhfeithiclí, a gcórais, a gcomhpháirteanna agus a n-aonaid theicniúla ar leith a dhíol, nó nuair atá siad á gcur i seirbhís, áiritheoidh siad go monarófar iad agus go bhformheasfar iad i gcomhréir leis na ceanglais atá leagtha amach sa Rialachán seo agus sna gníomhartha tarmligthe agus sna gníomhartha cur chun feidhme arna nglacadh faoin Rialachán seo. Maidir le cineálcheadú ilchéimneach, tá gach monaróir freagrach as formheas agus as comhréireacht táirgeachta na gcóras, na gcomhpháirteanna nó na n-aonad teicniúil ar leith a chuirtear leis an bhfeithicil ag an gcéim sin de chur i gcrích na feithicle atá á láimhseáil ag an monaróir. Aon mhonaróir a athraíonn comhpháirteanna nó córais a formheasadh roimhe sin, beidh sé freagrach as formheas agus as comhréireacht táirgeachta na gcomhpháirteanna agus na gcóras sin.

119. Aon mhonaróir a athraíonn feithicil neamhiomlán sa chaoi is go n-aicmítear faoi chatagóir eile feithicle í agus sa chaoi is go dtagann athrú ar cheanglais dlí a ndearnadh measúnú orthu le linn céime formheasa roimhe sin, beidh an monaróir sin freagrach as na ceanglais nua a chomhlíonadh freisin.

120. D'fhonn feithiclí, córais, comhpháirteanna agus aonaid theicniúla atá cumhdaithe ag an Rialachán seo a fhormheas, ceapfaidh monaróir atá bunaithe taobh amuigh den Chomhphobal aon ionadaí amháin a bheidh bunaithe san Aontas chun ionadaíocht a dhéanamh thar a cheann os comhair an údaráis formheasa.

121. Ina theannta sin, ceapfaidh siad ionadaí chun críocha faireachais mhargaidh; d'fhéadfadh an t-ionadaí atá luaite sa dara mír nó ionadaí breise a bheith sa duine sin.

122. Beidh monaróirí freagrach don údarás formheasa as gach gné den phróiseas formheasa agus as comhréireacht táirgeachta a áirithiú, is cuma cé acu atá baint dhíreach acu le gach céim de thógáil na feithicle, an chórais, na comhpháirte nó an aonaid theicniúil ar leith nó nach bhfuil.

123. Áiritheoidh monaróirí go mbeidh nósanna imeachta i bhfeidhm a fhágfaidh go mbeidh an táirgeadh sraithe comhréireach i gcónaí. Aon athruithe ar dhearadh feithicle, córais, comhpháirte nó aonaid theicniúil ar leith agus aon athrú ar na ceanglais a ndearbhaítear feithicil, córas, comhpháirt nó aonad teicniúil ar leith a bheith i gcomhréir leo, cuirfear san áireamh go hiomchuí iad.

124. Mar aon leis an marcáil reachtúil agus na marcanna cineálcheadaithe a ghreamaíonn siad dá bhfeithiclí, dá gcórais, dá gcomhpháirteanna nó dá n-aonaid theicniúla i gcomhréir le hAirteagal 37, déanfaidh monaróirí a n-ainm, a dtrádainm cláraithe nó a dtrádmharc cláraithe agus a seoladh teagmhála a lua ar a bhfeithiclí, ar a gcórais, ar a gcomhpháirteanna nó ar a n-aonaid theicniúla ar leith nó, mura bhfuil sé sin indéanta i gcás na gcóras, na gcomhpháirteanna, nó na n-aonad teicniúil, luafar iad ar an bpacáistíocht nó i ndoiciméad a ghabhann leis an gcóras, leis an gcomhpháirt nó leis an aonad teicniúil ar leith. Ní mór aon phointe teagmhála amháin don mhonaróir a bheith luaite sa seoladh.

125. Áiritheoidh monaróirí, fad is atá feithicil, córas, comhpháirt nó aonad teicniúil ar leith ar a gcúram, nach ndéanfaidh dálaí stórála ná iompair comhlíonadh na gceanglas atá leagtha amach sa Rialachán seo a chur i mbaol.

Airteagal 8 Oibleagáidí na monaróirí maidir le comhréireacht feithiclí, córas, comhpháirteanna nó aonad teicniúil ar leith

126. Aon mhonaróir a chreideann, nó a bhfuil cúis aige a chreidiúint, nach bhfuil feithicil, córas, comhpháirt, nó aonad teicniúil dá chuid a díoladh nó a cuireadh i seirbhís i gcomhréir leis an Rialachán seo nó leis na gníomhartha tarmligthe nó leis na gníomhartha cur chun feidhme arna nglacadh faoi Rialachán seo, déanfaidh sé láithreach na bearta ceartaitheacha is gá chun go mbeidh an fheithicil, an córas, an chomhpháirt nó an t-aonad teicniúil ar leith comhréireach, nó chun é a aistarraingt, nó chun é a aisghlaoch, de réir mar is iomchuí.

127. I gcás ina bhfuil baol ag baint leis an bhfeithicil, leis an gcóras, leis an gcomhpháirt nó leis an aonad teicniúil ar leith déanfaidh monaróirí é sin a chur in iúl láithreach d'údaráis um fhaireachas margaidh agus d'údaráis formheasa na mBallstát inar díoladh nó inar cuireadh i seirbhís an fheithicil, an córas, an chomhpháirt nó an t-aonad teicniúil ar leith, agus luafaidh siad, go háirithe, sonraí na neamhchomréireachta agus, más ann dóibh, sonraí na mbeart a rinne siad.

128. Déanfaidh monaróirí an fillteán faisnéise dá dtagraítear in Airteagal 25 agus na deimhnithe comhréireachta dá dtagraítear in Airteagal 36 a choimeád ar fáil do na húdaráis formheasa ar feadh tréimhse 10 mbliana ar a laghad.

129. Ar iarratas a bhfuil bunús cuí leis a fháil dóibh ó údarás náisiúnta inniúil, déanfaidh monaróirí gach faisnéis agus doiciméad is gá a sholáthar don údarás sin le comhréireacht na feithicle, an chórais, na comhpháirte nó an aonaid theicniúil ar leith a léiriú, i gceann amháin de theangacha oifigiúla Bhallstát an údaráis. Comhoibreoidh monaróir leis an údarás náisiúnta, arna iarraidh sin dó, maidir le haon bheart arna dhéanamh chun an baol a bhaineann leis na feithiclí, leis na córais, leis na comhpháirteanna nó leis na haonaid theicniúla dá gcuid a díoladh nó a cuireadh i seirbhís a dhíchur.

Airteagal 9 Oibleagáidí ionadaí an mhonaróra maidir le faireachas margaidh

Is é ionadaí an mhonaróra maidir le faireachas margaidh a dhéanfaidh na cúraimí atá sonraithe sa sainordú a fuarthas ón monaróir. Ligfidh an sainordú sin don ionadaí na nithe a leanas ar a laghad a dhéanamh:

(1) an fillteán faisnéise dá dtagraítear in Airteagal 25 agus na deimhnithe comhréireachta dá dtagraítear in Airteagal 36 a choimeád ar fáil do na húdaráis formheasa ar feadh tréimhse 10 mbliana ar a laghad.

(2) gach faisnéis agus doiciméad is gá a sholáthar d'údarás formheasa maidir le comhréireacht feithicle, córais, comhpháirte nó aonaid theicniúil ar leith a léiriú, tar éis dó iarratas a bhfuil bunús cuí leis a fháil ón údarás sin;

(3) comhoibriú leis na húdaráis um fhaireachas margaidh agus/nó na húdaráis formheasa, arna iarraidh sin dóibh, maidir le haon bheart arna dhéanamh chun an baol a bhaineann le feithiclí, córais, comhpháirteanna nó aonaid theicniúla ar leith a chumhdaíonn a sainordú a dhíchur.

Airteagal 10 Oibleagáidí ginearálta na n-allmhaireoirí

130. Ní dhéanfaidh allmhaireoirí ach feithiclí, córais, comhpháirteanna nó aonaid theicniúla ar leith atá comhlíontach a dhíol nó a chlárú ar mhargadh an Aontais.

131. Roimh dóibh feithicil, córas, comhpháirt, nó aonad teicniúil ar leith a dhíol, a chlárú nó a chur i seirbhís áiritheoidh dáileoirí go mbeidh cineálcheadú AE ag an bhfeithicil, ag an gcóras, ag an gcomhpháirt, nó ag an aonad teicniúil ar leith. Áiritheoidh allmhaireoirí go gcomhlíonfaidh an pacáiste faisnéise ceanglais Airteagal 27(10), go mbeidh an marc cineálcheadaithe arna cheangal ar an bhfeithicil, ar an gcóras, ar an gcomhpháirt, nó ar an aonad teicniúil ar leith, go mbeidh na doiciméid arna gceangal ag gabháil leo, go gcomhlíonfaidh siad Airteagal 7(7) agus gur chomhlíon an monaróir ceanglais Airteagal 7(6).

132. I gcás ina gcreideann monaróirí, nó ina bhfuil cúis acu a chreidiúint, nach bhfuil feithicil, córas, comhpháirt, nó aonad teicniúil ar leith i gcomhréir le ceanglais an Rialacháin seo, go háirithe i gcás nach bhfreagraíonn siad dá chineálcheadú, ní dhíolfaidh siad ná ní chláróidh siad an fheithicil, an córas, an chomhpháirt, ná an t-aonad teicniúil ar leith go dtí go mbeidh sé tugtha chun comhréireachta. Ina theannta sin, i gcás ina gcreideann siad, nó ina bhfuil cúis acu a chreidiúint, go bhfuil baol ag baint leis an bhfeithicil, leis an gcóras, leis an gcomhpháirt nó leis an aonad teicniúil ar leith cuirfidh siad é sin in iúl do na húdaráis um fhaireachas margaidh agus do na húdaráis formheasa.

133. Déanfaidh allmhaireoirí a n-ainm, a dtrádainm cláraithe nó a dtrádmharc cláraithe agus a seoladh teagmhála a lua ar an bhfeithicil, ar an gcóras, ar an gcomhpháirt, nó ar an aonad teicniúil ar leith, nó, mura bhfuil sé sin indéanta i gcás na gcóras, na gcomhpháirteanna, nó na n-aonad teicniúil, luafar ar an bpacáistíocht iad nó i ndoiciméad a ghabhann leis an gcóras, leis an gcomhpháirt, nó leis an aonad teicniúil ar leith.

134. Áiritheoidh allmhaireoirí go mbeidh na treoracha agus an fhaisnéis arna gceangal i gcomhréir le hAirteagal 59, i dteangacha oifigiúla na mBallstát i dtrácht, ag gabháil leis an bhfeithicil, leis an gcóras, leis an gcomhpháirt, nó leis an aonad teicniúil ar leith.

135. Áiritheoidh allmhaireoirí, fad is atá feithicil, córas, comhpháirt nó aonad teicniúil ar leith ar a gcúram, nach ndéanfaidh dálaí stórála ná iompair comhlíonadh na gceanglas atá leagtha amach sa Rialachán seo a chur i mbaol.

136. Nuair a mheastar é a bheith iomchuí i bhfianaise an bhaoil a bhaineann le feithicil, córas, comhpháirt nó aonad teicniúil ar leith, déanfaidh allmhaireoirí, d'fhonn sláinte agus sábháilteacht tomhaltóirí a chosaint, imscrúdú, agus más gá, coinneoidh siad taifid de ghearáin maidir le feithiclí, córais, comhpháirteanna nó aonaid teicniúla ar leith neamhchomhréireacha agus ar aisghairm na nithe sin, agus cuirfidh siad dáileoirí ar an eolas ina leith sin.

Airteagal 11 Oibleagáidí na n-allmhaireoirí maidir le comhréireacht feithiclí, córas, comhpháirteanna nó aonad teicniúil ar leith

137. Aon allmhaireoir a chreideann, nó a bhfuil cúis aige a chreidiúint, nach bhfuil feithicil, córas, comhpháirt, nó aonad teicniúil a dhíol siad, a chláraigh siad nó a bhfuil siad freagrach as a gcur i seirbhís i gcomhréir leis an Rialachán seo, déanfaidh sé láithreach na bearta ceartaitheacha is gá chun an fheithicil, an córas, an chomhpháirt nó an t-aonad teicniúil ar leith a thabhairt chun comhréireachta, nó chun é a aistarraingt, nó chun é a aisghlaoch, de réir mar is iomchuí.

138. I gcás ina bhfuil baol ag baint leis an bhfeithicil, leis an gcóras, leis an gcomhpháirt nó leis an aonad teicniúil ar leith déanfaidh allmhaireoirí é sin a chur in iúl láithreach d'údaráis um fhaireachas margaidh na mBallstát inar chuir siad an fheithicil, an córas, an chomhpháirt nó an t-aonad teicniúil ar leith ar fáil, agus luafaidh siad, go háirithe, sonraí na neamhchomréireachta agus, más ann dóibh, sonraí na mbeart a rinne siad.

139. Déanfaidh allmhaireoirí, ar feadh tréimhse 10 mbliana, cóip den deimhniú comhréireachta a choinneáil ar fáil do na húdaráis um fhaireachas margaidh agus do na húdaráis formheasa agus áiritheoidh siad go bhféadfar an pacáiste faisnéise dá dtagraítear in Airteagal 27(10) a chur ar fáil do na húdaráis sin, arna iarraidh sin dóibh.

140. Ar iarratas a bhfuil bunús cuí leis a fháil dóibh ó údarás náisiúnta inniúil, déanfaidh allmhaireoirí gach faisnéis agus doiciméad is gá a sholáthar don údarás sin le comhréireacht feithicle, córais, comhpháirte nó aonaid theicniúil ar leith a léiriú, i gceann amháin de theangacha oifigiúla Bhallstát an údaráis. Comhoibreoidh allmhaireoirí leis an údarás sin, arna iarraidh sin dó, maidir le haon bheart arna dhéanamh chun an baol a bhaineann le feithicil, córas, comhpháirt, nó aonad teicniúil ar leith a dhíol siad, a chláraigh siad nó a bhfuil siad freagrach as a gcur i seirbhís a dhíchur.

Airteagal 12 Oibleagáidí ginearálta na monaróirí

141. Tabharfaidh dáileoirí aird chuí ar na ceanglais is infheidhme maidir le feithiclí, córais, comhpháirteanna nó aonaid theicniúla a dhíol, a chlárú nó a chur i seirbhís.

142. Roimh dóibh feithicil, córas, comhpháirt nó aonad teicniúil ar leith a dhíol, a chlárú nó a chur i seirbhís, fíoróidh dáileoirí go bhfuil an pláta reachtach nó an marc reachtach cineálcheadaithe arna cheangal orthu agus go bhfuil ag gabháil leo na doiciméid arna gceangal agus treoracha agus faisnéis sábháilteachta i dteangacha oifigiúla an Bhallstáit ina bhfuil siad le díol, le clárú nó le cur i seirbhís agus gur chomhlíon an monaróir agus an t-allmhaireoir na ceanglais atá leagtha amach in Airteagail 7(6), 7 (7) agus 10 (4).

143. Áiritheoidh dáileoirí, fad is atá feithicil, córas, comhpháirt nó aonad teicniúil ar leith ar a gcúram, nach ndéanfaidh dálaí stórála ná iompair comhlíonadh na gceanglas atá leagtha amach sa Rialachán seo a chur i mbaol.

Airteagal 13 Oibleagáidí na ndáileoirí maidir le comhréireacht feithiclí, córas, comhpháirteanna nó aonad teicniúil ar leith

144. I gcás ina gcreideann dáileoirí, nó ina bhfuil cúis acu a chreidiúint, nach bhfuil feithicil, córas, comhpháirt, nó aonad teicniúil ar leith i gcomhréir le ceanglais an Rialacháin seo, ní dhíolfaidh siad ná ní chláróidh siad an fheithicil, an córas, an chomhpháirt, ná an t-aonad teicniúil ar leith agus cuirfidh siad bac ar a gcu r i seirbhís go dtí go mbeidh siad tugtha chun comhréireachta.

145. Aon dáileoirí a chreideann, nó a bhfuil cúis acu a chreidiúint, nach bhfuil feithicil, córas, comhpháirt, nó aonad teicniúil a dhíol siad, a chláraigh siad nó a bhfuil siad freagrach as a gcur i seirbhís i gcomhréir leis an Rialachán seo, féachfaidh siad chuige go ndéanfar na bearta ceartaitheacha is gá chun an fheithicil, an córas, an chomhpháirt nó an t-aonad teicniúil ar leith a thabhairt chun comhréireachta, nó chun iad a aistarraingt nó a aisghlaoch, de réir mar is iomchuí.

146. I gcás ina bhfuil baol ag baint le feithicil, córas, comhpháirt, nó aonad teicniúil ar leith, déanfaidh monaróirí é sin a chur in iúl láithreach d'údaráis um fhaireachas margaidh agus d'údaráis formheasa na mBallstát inar dhíol siad iad, inar chláraigh siad iad nó ina raibh dáileoirí freagrach as a gcur i seirbhís, agus luafaidh siad, go háirithe, sonraí na neamhchomréireachta agus, más ann dóibh, sonraí na mbeart a rinne siad, agus cuirfidh siad an méid sin in iúl don mhonaróir agus don allmhaireoir freisin.

147. Tar éis dóibh iarratas a bhfuil bunús cuí tugtha leis a fháil ó údarás náisiúnta, déanfaidh dáileoirí gach faisnéis agus doiciméad is gá a sholáthar don údarás sin chun comhréireacht feithicle, córais, comhpháirte nó aonaid theicniúil ar leith a léiriú. Comhoibreoidh siad leis an údarás sin, arna iarraidh sin dó, maidir le haon bheart arna dhéanamh chun an baol a dhíchur a bhaineann le feithiclí, córais, comhpháirteanna nó aonaid theicniúla a dhíol siad nó a chláraigh siad nó a raibh siad freagrach as a gcur i seirbhís.

Airteagal 14 Oibleagáidí breise ar allmhaireoirí agus ar dháileoirí

Measfar gur monaróir é allmhaireoir nó dáileoir chun críocha an Rialacháin seo agus beidh sé faoi réir oibleagáidí an mhonaróra faoi Airteagail 7–9 i gcás ina ndíolann sé nó ina gcláraíonn sé feithicil, córas, comhpháirt nó aonad teicniúil ar leith ar an margadh faoina ainm nó faoina thrádmharc, nó i gcás ina bhfuil sé freagrach as iad a chur i seirbhís faoina ainm nó faoina thrádmharc, nó i gcás ina modhnaíonn sé feithicil, córas, comhpháirt, nó aonad teicniúil ar leith a díoladh, a cláraíodh nó a cuireadh i seirbhís cheana sa chaoi is go bhféadfaí difear a dhéanamh do chomhlíonadh na gceanglas is infheidhme.

Airteagal 15 Oibreoirí eacnamaíocha a shainaithint

Déanfaidh oibreoirí eacnamaíocha, arna iarraidh é, aitheantas iad seo a leanas a chur in iúl do na húdaráis um fhaireachas margaidh agus do na húdaráis formheasa, ar feadh tréimhse 10 mbliana:

(1) aon oibreoir eacnamaíoch a sholáthar feithicil, córas, comhpháirt nó aonad teicniúil ar leith dóibh;

(2) aon oibreoir eacnamaíoch ar sholáthar siad feithicil, córas, comhpháirt nó aonad teicniúil ar leith dóibh.

CAIBIDIL IIICEANGLAIS SHUBSTAINTEACHA

Airteagal 16 Ceanglais ghinearálta shubstainteacha

148. Comhlíonfaidh feithiclí agus córais de chatagóir L, mar aon le comhpháirteanna agus aonaid theicniúla ar leith atá ceaptha do na feithiclí sin na ceanglais atá liostaithe in Iarscríbhinní II–IV.

149. D'fhonn ardleibhéal sábháilteachta agus cosanta comhshaoil a áirithiú, leagfaidh an Coimisiún síos ceanglais theicniúla mhionsonraithe, lena n-áirítear nósanna imeachta tástála agus luachanna teorantacha nuair is infheidhme, i gcás ceanglas nach teorannacha comhshaoil agus tairsigh chomhshaoil iad atá liostaithe in Iarscríbhinní VI agus VII a ghabhann leis an Rialachán seo, agus i gcás iad sin amháin, trí bhíthin gníomhartha tarmligthe i gcomhréir le hAirteagail 76, 77, agus 78.

Airteagal 17 Toirmeasc ar fheistí sáraithe

Feistí sáraithe a laghdaíonn a éifeachtaí atá córais sábháilteachta, comhoiriúnacht leictreamaighnéadach, an córas diagnóiseach ar bord, laghdú torainn agus córais chun astaíochtaí truailleán a laghdú, déanfar a n-úsáid a thoirmeasc. Ní mheasfar gur feiste sáraithe gné den dearadh má chomhlíontar aon cheann de na coinníollacha a leanas:

(1) go bhfuil gá leis an bhfeiste chun an t-inneall a chosaint ar dhamáiste agus ar thaismí agus chun feidhmiú sábháilte na feithicle a áirithiú;

(2) nach bhfeidhmíonn an fheiste ach le linn don inneall a bheith ag diúsiú;

(3) go gclúdaítear, cuid mhaith, na dálaí oibriúcháin sna nósanna imeachta lena bhfíoraítear cé acu atá an fheithicil i gcomhréir leis an Rialachán seo agus a lena ghníomhartha tarmligthe agus lena ghníomhartha cur chun feidhme nó nach bhfuil.

Airteagal 18 Bearta maidir le hathruithe a dhéanamh ar ghléasra cumhachta feithicle

150. Ciallaíonn 'gléasra cumhachta' na comhpháirteanna agus na córais de chuid feithicle a ghineann cumhacht agus a sheachadann chuig dromchla an bhóthair í, lena n-áirítear an t-inneall/na hinnill, na córais bhainistíochta innill agus aon mhodúl rialaithe eile, na feistí lena rialaítear truailliú, an tarchur agus rialú an tarchuir, bíodh sé sin ina sheafta tiomána nó ina bheilt-tiomáint nó slabhrathiomáint, na difreálaigh, an tiomáint deiridh, agus bonn an rotha tiomáinte (ga).

151. Cosnófar feithiclí de chatagóir L le bearta sainithe chun cosc a chur ar chur isteach ar ghléasra cumhachta feithicle, agus leagfar na bearta sin síos i ngníomh tarmligthe trí bhíthin sraith ceanglas teicniúil agus sonraíochtaí a bheidh d'aidhm acu:

(a) cosc a chur ar mhodhnuithe a d'fhéadfadh an tsábháilteacht a chur i mbaol, go háirithe trí fheidhmíocht feithicle a mhéadú trí bhíthin cur isteach ar an ngléasra cumhachta chun go méadóidh an uas-chasmhóimint agus/nó an chumhacht agus/no an t-uasluas dearaidh feithicle a dhearbhaigh an monaróir nuair a cineálchéadaíodh an fheithicil; agus/nó

(b) cosc a chur ar dhamáiste don chomhshaol.

152. Déanfaidh an Coimisiún ceanglais shonracha a leagan síos maidir leis na bearta dá dtagraítear i mír 2 le gníomh tarmligthe arna ghlacadh i gcomhréir le hAirteagail 76, 77 agus 78.

153. Tar éis don ghléasra cumhachta a bheith modhnaithe, comhlíonfaidh feithicil ceanglais theicniúla na catagóire tosaigh feithicle agus na fochatagóire tosaigh feithicle, nó, más infheidhme, na catagóire nua feithicle agus na fochatagóire nua feithicle a bhí i bhfeidhm nuair a díoladh, nuair a cláraíodh nó nuair a cuireadh i seirbhís an bhunfheithicil, lena n-áirítear na leasuithe is déanaí ar na ceanglais.

Airteagal 19 Ceanglais ghinearálta maidir le córais dhiagnóiseacha ar bord

154. Ceithre bliana tar éis an dáta dá dtagraítear sa dara fomhír d' Airteagal 82, feisteofar ar gach feithicil nua i bhfochatagóirí L1Be, L3e, L5e, L6Ae agus L7Ae an chéad chéim de chóras OBD a dhéanann monatóireacht ar leanúnachas ciorcad leictreach, ar ghearrchiorcaid agus ar chiorcaid leictreacha oscailte, agus ar réasúntacht an innill agus na gcóras bainistíochta feithicle (OBD I), agus a thuairiscíonn ar na nithe sin go léir.

155. Faoi cheann sé bliana tar éis an dáta dá dtagraítear sa dara fomhír d'Airteagal 82, beidh OBD I feistithe ar gach feithicil nua i bhfochatagóirí L6Be agus L7Be.

156. Faoi cheann ocht mbliana tar éis an dáta dá dtagraítear sa dara fomhír d'Airteagal 82, beidh OBD I feistithe ar gach feithicil nua.

157. Nuair a bheidh deimhniú déanta i gCinneadh arna nglacadh ag an gCoimisiún i gcomhréir le hAirteagal 21(4) agus ocht mbliana tar éis an dáta dá dtagraítear sa dara fomhír d'Airteagal 82, beidh feistithe freisin ar gach feithicil nua i gcatagóirí/i bhfochatagóirí L1Be, L3e, L5e, L6Ae agus L7Ae freisin, an dara céim de chóras diagnóiseach ar bord (OBD II), a dhéanfaidh, mar aon le OBD I, monatóireacht ní amháin ar lánchlistí ach ar mheath córas, comhpháirteanna nó aonad teicniúil ar leith le linn saolré feithicle, ar chuntar go léireofar sa staidéar ar an tionchair ar an gcomhshaol dá dtagraítear in Airteagal 21(4) agus 21(5) go bhfuil sé sin costéifeachtach.

158. Tá mionsonraí na dtairseach astaíochtaí i gcomhair OBD leagtha amach in Iarscríbhinn VI(B).

159. Tugtar cumhachtaí don Choimisiún gníomh tarmligthe a ghlacadh, i gcomhréir le hAirteagail 76, 77, agus 78, ina leagfar síos ceanglais mhionsonraithe theicniúla a bhaineann le diagnóisic ar bord, lena n-áirítear ceanglais fheidhmiúla OBD agus nósanna imeachta tástála i gcás na n-ábhar atá liostaithe i míreanna 1–5 d'fhonn ardleibhéal sábháilteachta feidhmiúla, cosanta comhshaoil agus an leibhéal rochtana caighdeánaithe céanna ar fhaisnéis faoi dheisiú agus faoi chothabháil a áirithiú.

Airteagal 20 Ceanglais maidir le sábháilteacht fheidhmiúil feithiclí

160. Áiritheoidh monaróirí go ndéanfar na feithiclí a cheapadh, a thógáil agus a chóimeáil sa chaoi is go n-íoslaghdófar an baol gortaithe do dhaoine atá i bhfeithicil agus d’úsáideoirí eile bóthair. Déanfar sábháilteacht fheidhmiúil feithicle a ráthú ar feadh saolré na feithicle agus an fheithicil á húsáid faoi ghnáthchúinsí nó faoi na cúinsí a ceapadh di.

161. Áiritheoidh monaróirí go gcomhlíonfaidh feithiclí, córais, comhpháirteanna agus aonaid theicniúla ar leith na ceanglais ábhartha atá leagtha amach in Iarscríbhinní II agus VIII agus go gcomhlíonfaidh siad na nósanna imeachta tástála agus na ceanglais feidhmíochta arna leagan síos i ngníomh tarmligthe.

162. Beidh feidhm ag na ceanglais dá dtagraítear i míreanna 1 agus 2 maidir le feithiclí, córais, comhpháirteanna agus aonaid theicniúla ar leith a mhéid a dhearbhaítear leis an Rialachán seo go bhfuil siad infheidhme maidir leis an gcatagóir ábhartha feithicle.

163. D'fhonn a áirithiú go mbainfear ardleibhéal sábháilteachta amach, leagfaidh an Coimisiún síos ceanglais shonracha maidir le sábháilteacht fheidhmiúil feithiclí, lena n-áirítear nósanna imeachta tástála agus luachanna teorantacha, le gníomh tarmligthe i gcomhréir le hAirteagail 76, 77, agus 78.

Airteagal 21 Ceanglais maidir le feidhmíocht chomhshaoil

164. Áiritheoidh monaróirí go ndéanfar na feithiclí a dhearadh, a thógáil agus a chóimeáil sa chaoi is go n-íoslaghdófar an tionchar ar an gcomhshaol. Áiritheoidh monaróirí go gcomhlíonfaidh feithiclí cineálcheadaithe, ar feadh saolré na feithicle, na ceanglais chomhshaoil atá leagtha amach in Iarscríbhinní V, VI, agus VII.

165. Áiritheoidh monaróirí go gcomhlíonfaidh feithiclí, córais, comhpháirteanna agus aonaid theicniúla ar leith na nósanna imeachta tástála agus na ceanglais tástála a leagfar síos i ngníomh tarmligthe dá dtagraítear i mír 12.

166. Áiritheoidh monaróir go gcomhlíonfar na ceanglais chineálcheadaithe lena bhfíoraítear ceanglais mharthanachta. Féadfaidh an monaróir ceann amháin de na tástálacha marthanachta a leanas a roghnú le fianaise a sholáthar don údarás cineálcheadaithe go bhfuil an fheidhmíocht chomhshaoil marthanach:

(a) feithiclí a chur faoi fhíorthástáil mharthanachta trí fhad atá leagtha amach i gcuid A d'Iarscríbhinn VII a thaisteal agus é a thaispeáint don údarás cineálcheadaithe go mbíonn na ceanglais atá leagtha amach sa Rialachán seo agus ina ghníomhartha tarmligthe agus ina ghníomhartha cur chun feidhme á gcomhlíonadh go tráthrialta le linn chnuasach míleáiste na feithicle agus ag deireadh an chnuasaigh mhíleáiste; nó

(b) na tosca meatha atá leagtha amach i gcuid B d'Iarscríbhinn VII a iolrú faoi thorthaí an tástála comhshaoil a fuarthas i leith feithicle a chnuasaigh níos mó ná 100 km tar éis di a bheith curtha ar siúl den chéad uair ag ceann na líne táirgthe. Beidh freagra an áirimh sin níos ísle ná na teorainneacha comhshaoil atá i gCuid A d'Iarscríbhinn VI. Déanfaidh sé freisin an méid seo i gcás na tástála seo:

- – Léireoidh sé don údarás cineálcheadaithe feidhmíocht chomhshaoil feithicle a chnuasaigh níos mó ná 100 km tar éis di a bheith curtha ar siúl den chéad uair ag ceann na líne táirgthe agus córais agus comhpháirteanna a aosaíodh go sciobtha feistithe uirthi;

- – Soláthróidh sé fianaise don údarás cineálcheadaithe lena gcruthófar bailíocht na comhghaolmhaireachta idir an dá ghnás marthanachta atá leagtha amach in (a) agus (b) thuas.

- Tráth nach déanaí ná an 1 Eanáir 2016 déanfaidh an Coimisiún staidéar ar an tionchar ar an gcomhshaol. Déanfar measúnú sa staidéar sin ar chaighdeán an aeir agus ar an gcion de na truailleáin arbh iad feithiclí de chatagóirí L is cúis leo agus cuimseofar ceanglais chineálacha tástála I, IV, V, VII agus VIII atá liostaithe in Iarscríbhinn V. Tabharfar le chéile sa staidéar agus déanfar measúnú ann ar na sonraí eolaíochta is déanaí, ar na torthaí taighde eolaíochta is déanaí, ar shamhaltú agus ar chúrsaí costéifeachtúlachta d'fhonn bearta beartais deifnídeacha a bhunú trí dhátaí cur chun feidhme Euro 5 (Euro 6 i gcás gluaisrothar de chatagóir L3e) atá leagtha síos in Iarscríbhinn IV, agus ceanglais chomhshaoil Euro 5 ((Euro 6 i gcás gluaisrothar de chatagóir L3e) atá leagtha síos in Iarscríbhinní V, VI(A3), VI(B2), VI(C2) agus in Iarscríbhinn VII (i gcás míleáistí marthanachta agus tosca meatha Euro 5 (Euro 6 i gcás gluaisrothar de chatagóir L3e)) a dheimhniú.

- I bhfianaise chinntí an staidéir ar an tionchar ar an gcomhshaol, dearbhóidh an Coimisiún:

(a) dátaí cur chun feidhme leibhéal Euro 5 (Euro 6 i gcás gluaisrothar de chatagóir L3e);

(b) teorainneacha astaíochta Euro 5 (Euro 6 i gcás gluaisrothar de chatagóir L3e) dá dtagraítear in Iarscríbhinn VI(A3) agus sna teorainneacha OBD in Iarscríbhinn VI(B2);

(c) go mbeidh feistithe ar gach feithicil nua i gcatagóirí/i bhfochatagóirí L3e, L5e, L6Ae agus L7Ae, mar aon le OBD céim I, OBD céim II ag leibhéal Euro 5 (Euro 6 i gcás gluaisrothar de chatagóir L3e);

(d) go dtabharfar isteach ceanglais tástála maidir le comhréireacht in-seirbhíse ag leibhéal Euro 5 (Euro 6 i gcás gluaisrothar de chatagóir L3e), na fochatagóirí/catagóirí d'fheithiclí de chatagóir L a dtabharfar isteach an tástáil sin ina leith agus an uair a bheidh sé sin éigeantach do gach feithicil de chatagóir L. Ciallaíonn 'comhréireacht in-seirbhíse' feithiclí ionadaíocha ó chabhlach an mhargaidh a chur faoi thástáil d'fhonn a fháil amach an bhfuil na bearta teicniúla a rinne an monaróir fós ag áirithiú go bhfuil na hastaíochtaí sceithphíopa agus na hastaíochtaí galaithe fós á dteorannú ar bhealach éifeachtach agus go bhfuil na bearta slándála agus na leibhéil sábháilteachta feidhmíochta gaolmhara fós á gcomhlíonadh go fíreannach, de bhun an Rialacháin seo, ar feadh gnáth-shaolré na feithicle agus faoi ghnáthchúinsí úsáide;

(e) cé acu de na catagórí/fochatagóirí L1Ae, L1Be, L2e, L5Be, L6Be agusL7Be, le haghaidh leibhéal Euro 5, nár cheart ach tástáil SHED a dhéanamh orthu, nó nár cheart ach tástáil maidir leis an umar breosla agus maidir le tréscaoileadh píobánra a dhéanamh orthu, laistigh de na teorainneacha tástála atá liostaithe in Iarscríbhinn VI(C2);

(f) na míleáistí marthanachta le haghaidh leibhéal Euro 5 (Euro 6 i gcás gluaisrothar de chatagóir L3e) dá dtagraítear in Iarscríbhinn VII(A) agus na tosca meatha le haghaidh leibhéal Euro 5 (Euro 6 i gcás gluaisrothar de chatagóir L3e) dá dtagraítear in Iarscríbhinn VII(B);

(g) a indéanta atá sé ceanglais astaíochta lasmuigh den timthriall a thabhairt isteach thar leibhéal Euro 5 (Euro 6 i gcás gluaisrothar de chatagóir L3e), an dáta cur chun feidhme a bheadh i gceist agus na catagóirí/fochatagóirí a mbainfeadh sé leo.

167. Déantar feithiclí atá go hiomlán faoi thiomáint leictreach agus/nó feithiclí atá go hiomlán faoi thiomáint aer réamhbhrúite a eisiamh ó na ceanglais chomhshaoil atá liostaithe in Iarscríbhinn V, cineálacha tástála I–VIII. Ionas go bhféadfar na feithiclí sin a dheisiú go héifeachtach i gcás mífheidhme, comhlíonfaidh siad ceanglais fheidhmiúla OBD arna leagan síos i ngníomh tarmligthe.

168. Comhlíonfaidh feithiclí ar bhreosla gásach na teorainneacha astaíochtaí maidir le cineálcheadú agus na tairsigh astaíochtaí OBD d'innill PI. Ina theannta sin, comhlíonfaidh siad na nósanna imeachta tástála gaolmhara agus na ceanglais arna sainiú i ngníomh tarmligthe dá dtagraítear i mír 12. Feithiclí aonbhreosla, débhreosla agus ilbhreosla faoi thiomáint gáis agus/nó feithiclí hibrideacha leictreacha, tá siad eisiata ó na ceanglais tástála SHED maidir le hastaíochtaí galaithe. Feithiclí hibrideacha leictreacha agus feithiclí ar bhreosla gásach atá go páirteach faoi thiomáint innill PI a fheidhmíonn le gásailín, le cumaisc ghásailín nó le heatánól, ní chomhlíonfaidh siad ach na ceanglais tréscaoilteachta maidir leis an umar breosla agus leis an bpíopa soláthair bhreosla arna leagan síos i ngníomh tarmligthe dá dtagraítear i mír 12.

169. Feithiclí faoi thiomáint innill CI nach n-úsáideann ach díosal ísealghalaithe nó breoslaí díosalchóibhéise ísealghalaithe, eiseofar iad ó na teorainneacha tástála agus na ceanglais maidir le hastaíochtaí galaithe.

170. Ní mór d'fheithiclí de chatagóir L4e na ceanglais chomhshaoil atá leagtha síos in Iarscríbhinn V maidir le feithiclí de chatagóir L3e a chomhlíonadh: ina leith sin tá rogha ag an monaróir, i gcás tástálacha I, IV, VII agus VIII in Iarscríbhinn V, gan ach an bhonnfheithicil chumachtaithe a thástáil, gan an taobhcharr, nó iomlán na feithicle agus an taobhchairr a thástáil.

171. Ciallaíonn 'feiste rialaithe truaillithe athsholáthair' feiste nó cóimheáil feistí den sórt sin atá ceaptha lena úsáid in ionad bunfheiste rialaithe truaillithe agus ar feiste í is féidir a fhormheas mar aonad teicniúil ar leith arna shainiú sna gníomhartha tarmligthe agus sna gníomhartha cur chun feidhme a ghabhann leis an Rialachán seo.

Áiritheoidh monaróirí go ndéanfar gach feiste rialaithe truaillithe athsholáthair a dhíoltar nó a chuirtear i seirbhís san Aontas Eorpach a chineálcheadú i gcomhréir leis an Rialachán seo.

172. Beidh feidhm ag na ceanglais dá dtagraítear i míreanna 1–10 maidir le feithiclí, córais, comhpháirteanna agus aonaid theicniúla ar leith i gcomhréir le hIarscríbhinn II.

173. D'fhonn ardleibhéal cosanta comhshaoil a áirithiú, leagfaidh an Coimisiún síos na sonraíochtaí teicniúla mionsonraithe maidir le ceanglais chomhshaoil, lena n-áirítear nósanna imeachta tástála i gcás na n-ábhar atá liostaithe i míreanna 2, 3, 4, agus 5 le gníomh tarmligthe i gcomhréir le hAirteagail 76, 77, agus 78.

Airteagal 22 Ceanglais bhreise chomhshaoil maidir le hastaíochtaí gás ceaptha teasa agus ídiú breosla

174. Cinnfidh an monaróir astaíochtaí CO 2 (dé-ocsaíd charbóin) tríd an timthriall tástála saotharlainne is infheidhme maidir le hastaíochtaí agus tuairisceoidh sé don údarás formheasa iad. Déanfar ídiú breosla a ríomh ar bhonn thorthaí saotharlainne an chineálcheadaithe maidir le hastaíochtaí, nó tomhaisfear iad agus tuairisceofar don údarás formheasa iad.

175. Déanfar toradh an tomhais ar CO2 agus an t-ídiú breosla arna ríomh nó arna thomas a áireamh san fhillteán faisnéise agus luafar an dá cheann acu sin ar an deimhniú comhréireachta.

I dteannta an lua ar an deimhniú comhréireachta, áiritheoidh na monaróirí go ndéanfar na sonraí maidir le hastaíochtaí CO2 agus maidir le hídiú breosla a sholáthar do cheannaitheoir na feithicle tráth a cheannaítear feithicil nua agus beidh na sonraí sin i bhformáid a mheasann siad a bheith iomchuí.

176. Is le gníomh tarmligthe, arna ghlacadh i gcomhréir le hAirteagail 76, 77, agus 78, a leagfaidh an Coimisiún síos na modhanna chun astaíochtaí CO2 a thomhas agus na modhanna chun ídiú breosla a ríomh nó a thomhas.

CAIBIDIL IVNÓSANNA IMEACHTA UM CHINEÁLCHEADÚ AE

Airteagal 23 Nósanna imeachta um chineálcheadú AE

177. Agus monaróir ag cur isteach ar chineálcheadú feithicle, féadfaidh sé ceann amháin de na nósanna imeachta a leanas a roghnú:

(a) cineálcheadú céim ar chéim;

(b) cineálcheadú aonchéime;

(c) cineálcheadú ilchéimneach.

I gcás cineálcheadú córas, comhpháirteanna nó aonad teicniúil ar leith, is é an cineálcheadú aonchéime a mbeidh feidhm aige.

178. Is éard a bheidh i nós imeachta an chineálcheadaithe céim ar chéim nós imeachta formheasa feithicle trína mbaileofar le chéile, céim ar chéim, tacar iomlán na ndeimhnithe ar chineálcheadú AE do na chórais, do na comhpháirteanna agus do na haonaid theicniúla ar leith ar cuid den fheithicil iad, agus ar nós é arb is toradh é, ag an gcéim deiridh, formheas na feithicle ina hiomláine.

179. Is éard a bheidh i nós imeachta an chineálcheadaithe aonchéime nós imeachta trína bhformheasfar an fheithicil ina hiomláine trí oibríocht aonair.

180. Sa chineálcheadú ilchéimneach, deimhníonn údarás formheasa amháin nó níos mó, i bhfianaise staid chríochnaithe na feithicle, go gcomhlíonann cineál feithicle lánchríochnaithe nó cineál feithicle neamhiomláine forálacha riaracháin ábhartha agus ceanglais theicniúla ábhartha an Rialacháin seo.

Déanfar cineálcheadú ilchéimneach a dheonú i leith cineál feithicle neamhiomláin nó lánchríochnaithe a chomhlíonann na sonraí san fhillteán faisnéise agus a chomhlíonann na ceanglais theicniúla atá sonraithe sna gníomhartha ábhartha atá liostaithe in Iarscríbhinn II, ag cur staid chríochnaithe na feithicle san áireamh.

Ní dheonfar an cineálcheadú i leith na céime deiridh den chríochnú go dtí go bhfíoróidh an t-údarás formheasa go ndeimhníonn an cineálcheadú/na cineálcheaduithe a eisíodh don fheithicil neamhiomlán go gcomhlíonann an cineál feithicle arna fhormheas ag an gcéim dheiridh na ceanglais theicniúla uile is infheidhme tráth a eisíodh an cineálcheadú/na cineálcheadaithe, le haghaidh na catagóire feithicle a ndeonaítear cineálcheadú don fheithicil lánchríochnaithe ina leith.

Ní bheidh an cineálcheadú ilchéimneach dá dtagraítear i bpointe (c) de mhír 1 infheidhme ach maidir le feithiclí fóntais sna fochatagóirí L5Be – U, L6Be – U agus L7Be – U.

181. Ní dhéanfaidh an nós imeachta formheasa a roghnófar difear do na ceanglais is infheidhme nach mór don chineál feithicle formheasta a chomhlíonadh tráth a eisítear cineálcheadú na feithicle ina hiomláine.

182. In Airteagal 73 tugtar cumhachtaí cur chun feidhme don Choimisiún chun teimpléid a leagan síos le haghaidh mhionsonraí na socruithe a bhaineann le nósanna imeachta cineálcheadaithe.

Airteagal 24 Iarratas ar chineálcheadú

183. Déanfaidh an monaróir an t-iarratas ar chineálcheadú a chur faoi bhráid an údaráis formheasa.

184. Ní féidir ach aon iarratas amháin a chur isteach i leith cineál ar leith feithicle, córais, comhpháirte nó aonaid theicniúil ar leith, agus ní féidir iarratas a chur isteach ach in aon Bhallstát amháin.

185. Cuirfear iarratas ar leith isteach le haghaidh gach cineáil atá le formheas.

Airteagal 25 Fillteán faisnéise

186. Soláthróidh an t-iarratasóir fillteán faisnéise don údarás formheasa.

187. Beidh na nithe a leanas san fhillteán faisnéise:

(1) doiciméad faisnéise i gcomhréir leis an teimpléad arna bhunú ag an gCoimisiún de bhun Airteagal 73;

(2) gach sonra, líníocht, agus grianghraf arna cheangal agus gach faisnéis eile arna ceangal sa ghníomh tarmligthe arna ghlacadh de bhun Airteagal 73;

(3) i gcás feithiclí, an nós imeachta arna roghnú i gcomhréir le hAirteagal 23(1).

188. Féadfar an fillteán faisnéise a sholáthar ar pháipéar nó i bhformáid leictreonach.

Airteagal 26 Ceanglais shonracha maidir le faisnéis atá le soláthar san iarratas ar chineálcheadú faoi nósanna imeachta éagsúla

189. Beidh ag gabháil le hiarratas ar chineálcheadú céim ar chéim fillteán faisnéise a bheidh i gcomhréir le h Airteagal 25 agus tacar iomlán deimhnithe ar chineálcheadú arna cheangal de bhun gach gnímh ar leith is infheidhme atá liostaithe in Iarscríbhinn II.

190. Beidh ag gabháil le hiarratas ar chineálcheadú aonchéime fillteán faisnéise a bheidh i gcomhréir le hAirteagal 25 agus ina mbeidh an fhaisnéis ábhartha maidir leis na gníomhartha atá liostaithe in Iarscríbhinn II.

191. Gan dochar do mhíreanna 1 agus 2, soláthrófar an fhaisnéis a leanas chun críocha cineálcheadaithe ilchéimnigh:

(a) sa chéad chéim, na codanna sin den fhillteán faisnéise agus de na deimhnithe ar chineálcheadú AE a cheanglaítear i gcás feithicle iomláin agus a bhaineann le staid chríochnaithe na bonnfheithicle;

(b) sa dara céim agus sna céimeanna ina dhiaidh sin, na codanna sin den fhillteán faisnéise agus de na deimhnithe ar chineálcheadú AE a bhaineann leis an gcéim reatha tógála, mar aon le cóip den deimhniú ar chineálcheadú AE don fheithicil a eisíodh sa chéim tógála roimhe sin mar aon le gach sonra maidir le haon athruithe a rinneadh ar an bhfeithicil nó maidir le haon ní a cuireadh léi.

192. Féadfaidh an t-údarás formheasa, trí iarratas réasúnaithe, ceangal a chur ar an monaróir aon fhaisnéis eile is gá a sholáthar chun go bhféadfar Cinneadh a dhéanamh maidir leis na tástálacha nach mór a dhéanamh, nó chun go mbeidh sé níos fusa na tástálacha sin a dhéanamh.

CAIBIDIL VNÓSANNA IMEACHTA CINEÁLCHEADAITHE AE A DHÉANAMH

Airteagal 27 Forálacha ginearálta

193. Ní dheonfaidh na húdaráis formheasa cineálcheadú AE go dtí go bhfíoróidh siad comhréireacht na nósanna imeachta táirgeachta dá dtagraítear in Airteagal 31 agus go dtí go bhfíoróidh siad go bhfuil an cineál feithicle, córais, comhpháirte nó aonaid theicniúil ar leith i gcomhréir leis na ceanglais is infheidhme.

194. Is i gcomhréir le hAirteagail 29, 30, 31 agus 32 a dheonfar cineálcheaduithe AE.

195. Má chinneann údarás formheasa go bhfuil cineál feithicle, córais, comhpháirte, nó aonaid theicniúil ar leith, in ainneoin é bheith i gcomhréir leis na forálacha arna gceangal, ina mhórábhar baoil don tsábháilteacht nó go bhféadfadh sé díobháil mhór a dhéanamh don chomhshaol nó don tsláinte phoiblí féadfaidh sé diúltú cineálcheadú AE a dheonú. Ina leithéid de chás, déanfaidh sé comhad mionsonraithe a sheoladh láithreach bonn chuig údaráis formheasa na mBallstát eile agus chuig an gCoimisiún ina míneofar na fáthanna leis an gCinneadh agus ina leagfar amach an fhianaise lena chinntí.

196. Déanfar deimhnithe ar chineálcheadú AE a uimhriú i gcomhréir le córas comhchuibhithe arna leagan síos sa ghníomh tarmligthe arna ghlacadh i gcomhréir le hAirteagal 73.

197. Faoi cheann míosa, déanfaidh an t-údarás formheasa cóip den deimhniú ar chineálcheadú AE, chomh maith leis na ceangaltáin, a sheoladh chuig údaráis formheasa na mBallstát eile, i gcás gach cineál feithicle atá formheasta aige. Féadfaidh an chóip sin a bheith i bhfoirm comhaid leictreonaigh.

198. Cuirfidh an t-údarás formheasa údaráis formheasa na mBallstát eile ar an eolas gan mhoill maidir le haon fhormheas feithicle a diúltaíodh nó a tarraingíodh siar, chomh maith leis na fáthanna leis an gcinneadh.

199. Gach trí mhí, seolfaidh an t-údarás formheasa chuig údaráis formheasa na mBallstát eile liosta de na cineálcheaduithe córas, comhpháirteanna agus aonad teicniúil ar leith a dheonaigh sé, a leasaigh sé, a dhiúltaigh sé a dheonú nó a tharraing sé siar le linn na tréimhse roimhe sin.

200. Má iarrann údarás formheasa Ballstáit eile cóip den deimhniú ar chineálcheadú AE, déanfaidh an t-údarás formheasa a dheonaigh cineálcheadú AE, faoi cheann míosa tar éis dó an t-iarraidh a fháil, an deimhniú sin agus na ceangaltáin, a chur chuig an údarás formheasa sin. Féadfaidh an chóip sin a bheith i bhfoirm comhaid leictreonaigh.

201. Má iarrann an Coimisiún é, cuirfidh an t-údarás formheasa an fhaisnéis dá dtagraítear i míreanna 5–8 faoi bhráid an Choimisiúin freisin.

202. Cuirfidh an t-údarás formheasa pacáiste faisnéise le chéile ina mbeidh an fillteán faisnéise mar aon leis na tuarascálacha ar na tástálacha agus gach doiciméad eile a chuir an tseirbhís theicniúil nó an t-údarás formheasa leis an bhfillteán faisnéise le linn dóibh a bhfeidhmeanna a chomhlíonadh. San fhillteán faisnéise beidh innéacs ina liostófar ábhar an phacáiste faisnéise agus uimhrea